Kerajaan Perikatan Nasional masih berdiri teguh – Muhyiddin

KUALA LUMPUR, 23 Sept. – Perdana Menteri Tan Sri Muhyiddin Yassin menegaskan bahawa kerajaan Perikatan Nasional masih teguh dan beliau adalah Perdana Menteri yang sah.

Katanya  Datuk Seri Anwar Ibrahim perlu membuktikan dakwaan berhubung mempunyai sokongan majoriti ahli-ahli Dewan Rakyat untuk membentuk kerajaan menurut proses dan kaedah yang ditentukan Perlembagaan Persekutuan.

“Sehingga dibuktikan sebaliknya, kerajaan Perikatan Nasional masih berdiri teguh dan saya adalah Perdana Menteri yang sah,” katanya dalam kenyataan hari ini.

Kenyataan bersama itu dikeluarkan Setiausaha Agung Barisan Nasional (BN) Tan Sri Annuar Musa; Setiausaha Agung Parti Pribumi Bersatu Malaysia (Bersatu) Datuk Seri Hamzah Zainuddin; Setiausaha Agung PAS Datuk Takiyuddin Hassan; Setiausaha Agung Gabungan Parti Sarawak (GPS) Datuk Alexander Nanta Linggi; Setiausaha Agung Parti Bersatu Sabah (PBS) Datuk Jahid Jahim dan Setiausaha Agung Parti Solidariti Tanah Airku Rakyat Sabah (STAR) Guan Dee Kohoi.

Menurut kenyataan itu, dakwaan Anwar tidak lebih hanya merupakan satu lagi ulangan publisiti murahan seperti yang beliau lakukan berkali-kali sebelum ini.

“Tindakan terbaharu beliau ini juga menyerlahkan sikap rakus dan gila kuasa beliau yang ternyata sama sekali tidak mempedulikan soal kestabilan politik dan ekonomi negara serta nasib rakyat yang terjejas teruk akibat COVID-19,” kata mereka.

“Kita yakin rakyat akan bangkit menolak politik sebegini malah akan bersama-sama menyokong kerajaan Perikatan Nasional pimpinan Tan Sri Muhyiddin yang sentiasa prihatin akan kebajikan rakyat,” menurut kenyataan itu.

Anwar dalam sidang media hari ini mendakwa mendapat sokongan yang “kukuh dan meyakinkan” daripada ahli parlimen untuk membentuk kerajaan baharu menggantikan kerajaan PN.

Ketua Pembangkang itu juga berkata beliau telah mendapat perkenan untuk menghadap Yang di-Pertuan Agong pada Selasa tetapi ditangguhkan berikutan Seri Paduka sedang mendapat rawatan di Institut Jantung Negara.- BERNAMA


UTeM, Sawipac jayakan pembangunan industri sawit negara

DURIAN TUNGGAL 23 Mac – Universiti Teknikal Malaysia Melaka (UTeM) memeterai memorandum perjanjian (MoA) bersama Sawipac Sdn Bhd bagi menjayakan agenda penyelidikan dalam bidang reka bentuk dan pembangunan mesin untuk kegunaan industri sawit negara.

Majlis memetrai perjanjian itu dihadiri Pengarah Urusan Sawipac, Neo Teck Siong, Penasihat Teknikal, Datuk Dr Abu Abdullah dan Pengarah Eksekutifnya, Neo Soon Lee di Bangunan Canselori kampus induk UTeM.

Timbalan Naib Canselor Penyelidikan dan Inovasi UTeM, Prof Dr Ghazali Omar berkata, sebagai universiti teknikal di Malaysia, UTeM sentiasa menyokong usaha kerjasama dan berkongsi kepakaran dengan pihak industri bagi memacu pembangunan negara khususnya dalam industri sawit.

“Projek kerjasama ini dari segi reka bentuk dan kajian projek dilaksanakan di AMC UTeM yang merupakan pusat khusus diwujudkan UTeM bagi menyemarakkan kerjasama penyelidikan berasaskan industri.

“Manakala bagi menjayakan projek ini, kumpulan khas dari UTeM dan Sawipac telah dibentuk dan diketuai Prof Dr Mohd Rizal Alkahari,” katanya dalam satu kenyataan hari ini.

Sementara itu, Pengarah AMC, Prof Dr Hambali Arep @ Ariff berkata, AMC komited menjalankan projek berteraskan industri dan mengalukan kerjasama dengan industri dalam pelbagai aspek berkaitan.

“Ianya meliputi reka bentuk dan pembangunan berkaitan kejuruteraan seperti pemesinan, automasi, pembuatan aditif, kejuruteraan berbalik dan lain-lain selagi dapat memberi faedah kepada universiti dan pihak industri serta impak kepada negara,” katanya.

Dalam pada itu, Teck Siong berkata produktiviti industri sawit berpotensi tinggi untuk ditingkatkan memandangkan aplikasi teknologi terkini dan tahap automasi masih pada tahap sederhana dalam industri tersebut.

“Sawipac Sdn Bhd merupakan sebuah syarikat yang beroperasi di Kluang Johor mengendalikan kerja berkaitan kejuruteraan khususnya dalam sektor kelapa sawit merangkumi fabrikasi bagi bidang pembuatan mesin, komponen mesin, pengurusan dan latihan.

“Produk dari Sawipac bukan sahaja telah dipasarkan di Malaysia malah turut dieksport ke negara jiran seperti di Indonesia, Filipina, Thailand, dan juga negara lain di Asia dan Afrika,” katanya.


Maklum balas pemain industri penting bantu pemulihan negara – Muhyiddin

BANDA HILIR 21 Okt. – Majlis Pemulihan Negara (MPN) memainkan peranan penting dalam membantu pelbagai sektor di negara ini pulih dengan segera, kata Pengerusinya, Tan Sri Muhyiddin Yassin.

Dalam ucapan pembukaannya beliau berkata, bagi melancarkan segala perancangan ke arah pemulihan, MPN perlu mendengar dan mendapatkan setiap maklum balas daripada pemain industri khususnya mereka yang terlibat dalam sektor ekonomi.


Kesihatan semakin merosot, Pak Lan ‘kirim salam’

TABOH NANING, 6 Oktober – Keadaan kesihatan pelakon veteran Roslan Saleh atau lebih dikenali sebagai Pak Lan, 65, kini semakin merosot.

Lebih teruk lagi, kata Pak Lan, beliau mengalami lecur di bahagian tapak kaki pada Mei lalu sehingga tidak mampu bergerak dan hanya terlantar di katil.

“Keadaan Pak Lan sangat lemah sekarang. Hendak bergerak ke mana-mana pun susah sebab saraf mata sudah mati. Pak Lan sudah tidak boleh melihat dan berjalan lagi macam biasa.

“Sedih, Pak Lan sudah tak boleh buat perkara yang Pak Lan minat macam berniaga. Kalau berlakon memang sudah lama tinggal sebab kencing manis.

Beliau berkata demikian ketika ditemui pemberita di kediamannya di Kampung Rantau Panjang, di sini, hari ini, selepas diziarahi Ahli Dewan Undangan Negeri (ADUN) Taboh Naning, Zulkiflee Mohd Zin.

Sementara itu, veteran yang pernah membintangi filem ‘Sembilu’ itu juga menghargai semua pihak terutama rakan-rakan artis yang sudi menziarahinya sejak beliau terlantar sakit.


Omicron masih penyakit yang serius – Khairy

Menteri Kesihatan Khairy Jamaluddin berkata, justeru perlindungan yang optimum perlu diberikan khususnya kepada warga emas, pesakit kronik seperti tekanan darah tinggi serta diabetes, dan mereka yang mempunyai masalah sistem imun.

“Bagi mereka yang kata Omicron macam selsema biasa, mungkin (ya) bagi sesetengah orang, tapi bagi mereka yang bermasalah, COVID Omicron masih penyakit yang serius, yang boleh membawa mudarat yang serius.

“Jadi bagi mereka (golongan) yang saya sebutkan tadi, sangat digalakkan untuk mengambil dos penggalak (vaksin COVID-19) kerana jika dijangkiti Omicron, kesan dan gejala adalah buruk kepada kumpulan tadi,” katanya kepada pemberita selepas melawat Hospital Sultanah Nur Zahirah (HSNZ) di sini, hari ini.

Beliau berkata demikian ketika ditanya mengenai kemungkinan berlaku peningkatan mendadak kes jangkitan COVID-19, susulan ramai perantau yang akan pulang ke negeri asal masing-masing pada sambutan hari raya tidak lama lagi.

Khairy yang tidak menolak kemungkinan peningkatan jangkitan semasa raya nanti, berkata usaha untuk meningkatkan peratusan pengambilan dos penggalak terutama dalam kalangan warga emas perlulah dipertingkatkan, dan pihaknya akan mengarahkan pengarah kesihatan negeri berbuat demikian sebolehnya sebelum raya nanti.

“Untuk raya, kerajaan bagi jaminan keluarga Malaysia boleh balik kampung, tiada sekatan. Kementerian (Kesihatan) puas hati dengan trend jangkitan… Hospital tiada tekanan dari segi kemasukan ke unit rawatan rapi, kita yakin boleh balik kampung jumpa saudara mara.

“Tapi lebih baik beri perlindungan kepada warga tua sebab anak-anak balik kampung, kita tak tahu mungkin bawa balik virus, boleh saja buat ujian (COVID-19) tapi ada yang tak buat. Jadi lebih baik pesan kepada ibu bapa supaya ambil dos penggalak di  klinik berdekatan,” katanya.

Katanya tidak seperti kanak-kanak, yang tarikh akhir pemberian vaksin COVID-19 dos pertama di bawah Program Imunisasi COVID 19 Kebangsaan Kanak-kanak (PICKids) ditetapkan pada 15 Mei ini, pengambilan dos penggalak setakat ini masih tiada tarikh tutup.

Dalam pada itu Khairy berkata jika kes jangkitan meningkat pada hari raya nanti, pihak kementerian telah bersedia untuk memberi perkhidmatan rawatan sekiranya terdapat individu yang mengalami gejala yang teruk. – BERNAMA


Beritahu saya jika ada langkau giliran untuk vaksin COVID- Khairy

Khairy yang juga Menteri Sains, Teknologi dan Inovasi berkata beliau telah memaklumkan Ketua Pengarah Kesihatan Tan Sri Dr Noor Hisham Abdullah tentang pentingnya memastikan tidak berlaku “potong barisan”.

“Saya pandang sangat serius isu queue jumper ini. Saya telah maklum perkara ini kepada  @DGHisham (Dr Noor Hisham) agar tiada pemotongan queue. Whistleblower (pemberi maklumat) boleh hantar e-mel secara anonymous terus kepada saya [email protected] dan saya akan siasat,” katanya dalam hantaran Twitter hari ini.

“Saya segera kongsikan maklumat itu dengan Datuk Dr Chong [email protected] yang duduk bersama saya dalam pasukan petugas, untuk disiasat. Kami ambil serius setiap pendedahan yang dibuat. Vaksin itu merupakan ekuiti penting,” katanya.

Khairy merujuk satu hantaran pengguna Twitter Dr Rafidah [email protected] yang mendakwa beliau menerima maklumat mengenai langkau giliran mendapatkan vaksin dan mencadangkan Khairy menubuhkan saluran bebas untuk rakyat membuat aduan dan memastikan tindakan diambil terhadap mereka yang memotong barisan.


Bayaran BKP RM500 mulai esok – PM

KUALA LUMPUR, 25 Okt – Bantuan Kehilangan Pendapatan (BKP) sebanyak RM500 akan dibayar secara sekali beri (one-off) mulai esok bagi membantu rakyat yang terkesan akibat COVID-19, kata Perdana Menteri Datuk Seri Ismail Sabri Yaakob.

BKP diberikan kepada pekerja yang kehilangan sumber pendapatan berdasarkan data Kumpulan Wang Simpanan Pekerja (KWSP) atau Pertubuhan Keselamatan Sosial (Perkeso) dalam tahun 2021.

Ismail Sabri berkata kerajaan terus komited dalam memastikan kesejahteraan Keluarga Malaysia sentiasa terbela, terutama kumpulan sasar yang terjejas akibat pandemik COVID-19.

Beliau berharap semoga bantuan berkenaan dan juga bantuan tunai lain yang disediakan kerajaan dapat mengurangkan beban kewangan Keluarga Malaysia dalam mengharungi tempoh masih mencabar ini.

Semakan status kelulusan BKP boleh dibuat mulai esok melalui Portal BKP, iaitu https://bkp.hasil.gov.my dan untuk maklumat lanjut, penerima BKP juga boleh merujuk Soalan Lazim (FAQ) yang turut dimuat naik di portal berkenaan. – BERNAMA


Polis buka kertas siasatan pergaduhan di restoren di Bahau

SEREMBAN, 6 Mei – Polis membuka kertas siasatan berhubung insiden pergaduhan yang tular di laman sosial Twitter akibat rasa tidak puas hati seorang wanita terhadap harga makanan di sebuah restoran nasi kandar di Bahau dekat sini, awal pagi semalam.

Ketua Polis Daerah Jempol Supt Hoo Chang Hook berkata kejadian kira-kira 1 pagi itu berlaku selepas juruwang restoran itu didakwa meninggikan suara kepada wanita terbabit yang mempertikaikan harga makanan sehingga menyebabkan anak lelakinya berasa berang dan membaling kotak tisu ke arah juruwang.

“Seorang pekerja yang melihat kejadian berkenaan terus menumbuk lelaki itu sebelum dileraikan pekerja lain dan pelanggan berada di situ. Restoran mempunyai kamera litar tertutup (CCTV) tetapi ia tidak berfungsi.

“Susulan itu, polis membuka kertas siasatan di bawah Seksyen 323 Kanun keseksaan dan akan dirujuk kepada Pejabat Timbalan Pendakwa Raya dengan segera,” katanya dalam kenyataan hari ini.

Dalam pada itu, Hoo turut menafikan dakwaan ada campur tangan polis dalam menyelesaikan kes ini (setel tepi) dan mengambil tindakan mengikut prosedur ditetapkan tanpa menyebelahi mana-mana pihak.

Beliau meminta pelanggan dan orang awam yang berada dalam restoran tersebut tampil untuk membantu siasatan selain turut menasihat orang ramai untuk tidak membuat sebarang spekulasi di laman sosial yang boleh menganggu siasatan dan ketenteraman awam.


Sejuta warga emas dah terima vaksin – Rina

Beliau berkata daripada jumlah itu, seramai 229,462 lengkap dua dos suntikan vaksin manakala selebihnya menerima suntikan pertama sejak fasa kedua program vaksinasi berkenaan yang mengutamakan golongan warga emas, dimulakan pada April lepas.

“Secara keseluruhan 60 peratus daripada 3.5 juta warga emas berusia 60 tahun ke atas telah membuat pendaftaran mendapatkan suntikan vaksin melalui aplikasi MySejahtera.

“Kita sudah nampak peningkatan mereka untuk menerima vaksin, ini menunjukkan kesedaran rakyat bukan sahaja mendaftar tetapi menerima vaksin,” katanya kepada pemberita selepas melawat Institusi Jabatan Kebajikan Masyarakat (JKM) bagi Program Imunisasi COVID-19 Kebangsaan di Pusat Jagaan Warga Emas Rumah Sejahtera, Sikamat di sini hari ini.

Mengenai kesesuaian jenis vaksin untuk golongan berkenaan, beliau berkata setiap warga emas akan diberikan penjelasan oleh pakar kesihatan yang berada di Pusat Pemberian Vaksin (PPV).

Menurut beliau, kementeriannya melalui agensi berkaitan juga sedang mengenal pasti kaedah terbaik bagi mengesan warga emas yang terlantar di rumah untuk diberikan suntikan vaksin tersebut.

Rina turut menggesa setiap lapisan masyarakat memainkan peranan dan perlu lebih agresif bagi memberi galakan kepada 40 peratus lagi golongan tersebut untuk membuat pendaftaran suntikan vaksin.

Beliau berkata ahli keluarga, komuniti serta badan bukan kerajaan (NGO) perlu melaksanakan pendekatan ‘whole of society’ bagi memastikan maklumat berkaitan program vaksinasi itu sampai kepada warga emas.


Polis buru individu curi elektrik, lombong bitcoin di Taman Wawasan

BATU PAHAT, 13 September – Polis memburu individu yang bertanggungjawab dalam aktiviti ‘mencuri’ bekalan elektrik serta melombong bitcoin di Jalan Budi Utara, Taman Wawasan, dekat sini.

Ketua Polis Daerah Batu Pahat ACP Ismail Dollah berkata sebaik menerima laporan daripada pihak Tenaga Nasional Berhad (TNB), serbuan telah dilakukan di dua premis di kawasan tersebut kira-kira 11 pagi, semalam.

Beliau berkata hasil pemeriksaan polis dan TNB di kedua-dua premis terbabit mendapati aktiviti perlombongan bitcoin berkenaan masih beroperasi tanpa pengawasan, serta premis dalam keadaan berkunci.

“Polis merampas 204 unit mesin melombong bitcoin ‘Antminer’, 11 buah port suis, dua buah monitor komputer, dua buah CPU komputer dan dua buah penghala. Nilai rampasan barangan sekitar RM204,000 dan nilai anggaran jumlah bitcoin dalam aktiviti perlombongan tersebut masih dalam siasatan,” kata beliau dalam satu kenyataan di sini hari ini.


Kes positif COVID-19 menurun kepada 1,555 kes

KUALA LUMPUR 2 Mac. – Kes baharu positif COVID-19 di negara ini dalam tempoh 24 jam lepas menurun kepada 1,555 berbanding 1,828 semalam, kata Ketua Pengarah Kesihatan Tan Sri Dr Noor Hisham Abdullah.

Beliau berkata, daripada jumlah kes baharu berkenaan, tiga adalah kes import yang mendapat jangkitan dari luar negara, manakala 1,552 kes melibatkan penularan dalam negara.

“Kes sembuh harian pula mencatat 2,528 kes, menjadikan jumlah keseluruhan pesakit yang sembuh setakat hari ini sebanyak 278,431 kes,” katanya pada sidang media mengenai perkembangan COVID-19 hari ini.

Dalam pada itu, Dr Noor Hisham berkata sebanyak 204 kes dirawat di Unit Rawatan Rapi (ICU) dengan 96 daripadanya memerlukan alat bantuan pernafasan.

Sementara itu, beliau berkata tujuh kluster baharu dikesan hari ini dengan enam membabitkan penularan di tempat kerja manakala satu kluster melibatkan kumpulan berisiko tinggi.

Kluster baharu tempat kerja yang direkodkan ialah di Taman Alam (Selangor), Sementa 27 (Selangor), Jalan Mawar (Selangor), Jalan DBP Enam (Johor), Jalan Cyber Satu (Johor), Persiaran Bayan Indah (Pulau Pinang) dan satu kumpulan berisiko tinggi di Jalan Bukit Blossoms, Negeri Sembilan.

Enam kluster yang diisytihar tamat hari ini ialah Kluster Jalan Kluang; Kluster Taman Sejahtera; Kluster Jalan Labuk; Kluster Jalan Ragum, Kluster Industri Indah dan Kluster Jalan Mega.


Keadaan kanak-kanak terambil dadah semakin pulih

KOTA BHARU, 22 Jun – Kanak-kanak lelaki berusia tiga tahun sembilan bulan yang sebelum ini kritikal selepas dipercayai terambil dadah, kini dilaporkan semakin pulih selepas mendapat rawatan di wad Unit Rawatan Rapi (ICU) Kanak-Kanak Hospital Raja Perempuan Zainab II (HRPZ II), di sini.

Pemangku Ketua Polis Kelantan Datuk Muhamad Zaki Harun berkata kanak-kanak tersebut kini sudah dapat bernafas secara normal dan tidak lagi menggunakan alat bantuan.

Beliau berkata sekiranya keadaan terus menunjukkan perkembangan positif kemungkinan kanak-kanak tersebut akan dipindahkan ke Hospital Sultan Ismail Petra (HSIP) Kuala Krai tidak lama lagi.

“Dia mungkin akan dipindahkan ke HSIP bagi memudahkan anggota keluarga melawat dan menjaganya,” katanya kepada pemberita selepas hadir bertemu ibu mangsa di HRPZ II di sini, hari ini.

Terdahulu, Muhamad Zaki bersama rombongan Ibu Pejabat Polis Kontinjen (IPK) Kelantan bersama Pemangku Pengerusi Persatuan Keluarga Polis (Perkep) Kelantan Datin Suzana Yashin menyampaikan kurniaan daripada Yang Amat Mulia Raja Perempuan Tengku Anis kepada ibu mangsa.

Sementara itu, ibu mangsa yang berusia 36 tahun ketika ditemui berkata dia bersyukur keadaan anak bongsu daripada tiga beradik itu semakin pulih.

Dia berkata semua sumbangan daripada orang ramai yang prihatin termasuk sumbangan daripada Yang Amat Mulia Raja Perempuan Tengku Anis akan digunakan sebaik mungkin untuk keperluan anaknya itu.

“Anak saya kini sudah boleh makan melalui saluran tiub dan berharap dia terus menunjukkan perkembangan yang lebih baik selepas ini,” katanya yang turut mengagahkan diri menjaga anaknya walaupun menahan keperitan kerana turut menghidap kanser tahap empat.

Dalam kejadian Ahad lepas, kanak-kanak terbabit kritikal dan terpaksa ditidurkan selepas dipercayai ‘terambil’ lebihan dadah jenis Methamphetamine selepas ditinggalkan di dalam kereta oleh suspek (bapa sepupunya) ketika dibawa keluar di kawasan Kampung Sri Bintang, Kuala Krai.


Sekolah di Melaka perkemas SOP hadapi kemungkinan gelombang COVID-19 Aidilfitri

PAYA RUMPUT 7 Mei – Kesemua sekolah di negeri ini bakal memperkemas prosedur operasi standard (SOP) bagi menghadapi sebarang kemungkinan peningkatan mendadak kes COVID-19 selepas Aidilfitri.

EXCO Pendidikan Negeri Datuk Rais Yasin berkata, pihaknya bersama Jabatan Pendidikan Negeri Melaka akan memastikan sekolah menjadi tempat yang selamat untuk anak-anak demi memastikan sistem pendidikan berjalan lancar.

“Di pihak kerajaan negeri, kita yakin jika berlaku peningkatan mendadak kes positif COVID-19, kita akan pastikan SOP dipatuhi dan kes dikawal selia dengan baik.

“Pada saya, ibu bapa perlulah mengikut saranan ditetapkan untuk menghantar anak-anak ke sekolah seperti biasa bagi memastikan kelancaran pendidikan anak-anak mereka,” katanya.

Dalam pada itu, mengulas isu ponteng pelajar disebabkan sikap segelintir ibu bapa yang takut untuk menghantar anak-anak mereka ke sekolah, Rais memaklumkan isu berkenaan dianggap kes terpencil di negeri ini.

“Setakat ini, saya tidak menerima data berkenaan, jadi saya tidak boleh ulas. Cuma saya percaya ia merupakan satu isu terpencil di negeri ini,” katanya.


Hearing of teenager charged with murder of 23 people in tahfiz fire continues on June 11

KUALA LUMPUR May 14 — The defence proceeding of a teenager charged with killing 23 occupants of Pusat Tahfiz Darul Quran Ittifaqiyah three years ago will continue at the High Court here on June 11 and 12.

Deputy public prosecutor Julia Ibrahim told Bernama through a Whatsapp application today that she was informed on the date through an email from the court last May 12.

Last April 20, lawyer Mohd Haijan Omar, representing the accused, who is now 19, said his client had finished giving his testimony and the defence would call three other witnesses.

On Jan 28, Judge Datuk Azman Abdullah ordered the teenager to enter his defence for the charge after the prosecution succeeded in establishing a prima facie case against him, who was 16 when the tragedy occurred.

However, the judge acquitted and discharged another person charged with him, also of the same age, without calling for his defence.

They were jointly charged with murdering and causing the death of the 23 inmates at the tahfiz centre at Jalan Keramat Hujung, Kampung Datuk Keramat, Wangsa Maju here, between 4.15 am and 6.45 am on Sept 14, 2017.

However, Section 97(1) of the Child Act 2001 states that a death sentence shall not be pronounced or recorded against a person convicted of an offence if the child is under the age of 18, and in lieu of the death sentence, as provided under Section 97 (2) of the same law, the court shall order the person to be detained at the pleasure of the Yang di-Pertuan Agong.

Section 94 of the same law also empowers the court to order the parents or guardians of the child offender to pay fine or compensation.

Those killed in the tragedy were 21 students and two teachers when they were trapped on the third floor of the religious residential school hostel.


Pemansuhan UPSR, PT3 beri ruang pelaksanaan PBS secara lebih berkesan

Menteri Kanan Pendidikan Datuk Dr Radzi Jidin berkata pelaksanaan PBS bukan perkara yang baharu bahkan telah bermula sejak 2011, namun para guru masih terlalu memberi tumpuan kepada peperiksaan untuk memastikan murid memperoleh keputusan cemerlang.

“Bila nak mansuh peperiksaan, orang kata bagaimana nak mansuh kalau kita belum bersedia dengan PBS sedangkan PBS telah dilaksanakan sejak 2011.

“Perkara ini telah ada dalam sistem lebih 10 tahun, kalau 10 tahun tidak dapat laksana, mungkin 30 ke 40 tahun lagi pun kita belum bersedia… ini (berlaku) disebabkan yang jadi tumpuan guru adalah peperiksaan dengan fokus kepada latih tubi,” katanya.

Beliau berkata demikian dalam ucapan pada Forum Transformasi Pendidikan Pelan Pembangunan Pendidikan Malaysia (PPPM) 2013-2025 bertemakan ‘Satu Pengalaman Kolektif, Tanggungjawab Bersama’ di sini, hari ini.

Radzi berkata pemansuhan UPSR dan PT3 juga adalah bagi memastikan guru dapat melaksanakan Pengajaran dan Pembelajaran (PdP) secara lebih kreatif dan inovatif untuk memastikan suasana pembelajaran lebih menyeronokkan.

“Sebab itu kita lakukan transformasi yang kita lihat secara menyeluruh bukan sahaja sekadar pemansuhan UPSR dan PT3 tetapi bagaimana untuk melatih para guru menjadi lebih kreatif dengan melihat bagaimana pendigitalan dapat membantu,” katanya.

Forum sehari anjuran Unit Pelaksanaan dan Prestasi Pendidikan (PADU) itu hasil kerjasama dengan rakan strategik Kementerian Pendidikan iaitu Google For Education, Apple Malaysia, Digi, Microsoft Malaysia, Perbadanan Ekonomi Digital Malaysia dan Kementerian Kesihatan.

Forum ini juga merupakan platform perkongsian idea berkaitan keadaan semasa, hala tuju terkini untuk meningkatkan kualiti pendidikan negara yang berpaksikan rakyat dan mengarusperdanakan konsep akses dalam pendidikan.

Selain daripada sesi perkongsian di pentas utama, pelbagai aktiviti future-forward yang disediakan oleh rakan-rakan strategik di ruang pameran yang terlibat dalam pelaksanaan transformasi pendidikan diketengahkan dengan bantuan murid dan guru dari sekolah terpilih.


Malaysia capai 68 peratus populasi dewasa lengkap suntikan vaksin COVID-19 semalam

KUALA LUMPUR 6 Sept – Sebanyak 68 peratus atau 15,926,601 individu daripada populasi dewasa di negara ini telah melengkapkan suntikan vaksin COVID-19 setakat semalam, menurut Jawatankuasa Khas Jaminan Akses Bekalan Vaksin COVID-19 (JKJAV).

JKJAV menerusi perkongsian infografik di laman Twitter rasminya hari ini, memaklumkan 36,431,562 dos vaksin COVID-19 diberikan menerusi Program Imunisasi COVID-19 Kebangsaan (PICK), termasuk vaksin dos tunggal dan dua dos.

Sementara itu, vaksinasi harian semalam merekodkan 289,958 dos dengan 136,177 daripadanya merupakan dos pertama daripada vaksin dua dos manakala 153,841 adalah dos lengkap.


Tempahan vaksin AstraZeneca dibuka kepada warga emas Ahad ini

KUALA LUMPUR 21 Mei – Pusingan kedua tempahan pengambilan vaksin AstraZeneca secara sukarela khusus untuk warga emas berusia 60 tahun ke atas akan dibuka bermula 23 hingga 26 Mei ini.

Mereka yang berminat boleh mendaftar melalui http://vaksincovid.gov.my bermula 12 tengah hari, 23 Mei, demikian menurut ciapan Menteri Penyelaras Program Imunisasi COVID-19 Kebangsaan Khairy Jamaluddin menerusi akaun Twitternya.

Pusingan pertama pendaftaran untuk vaksinasi AstraZeneca dibuka pada 2 Mei, menyaksikan keseluruhan 268,000 slot habis ditempah dalam tempoh tiga jam dua puluh minit pendaftaran tempahan dibuka.

Khairy yang juga Menteri Sains, Teknologi dan Inovasi sebelum ini dilaporkan berkata, fasa kedua pendaftaran vaksinasi AstraZeneca dibuka khusus kepada warga emas berusia 60 tahun ke atas bermula 23 hingga 26 Mei, manakala mereka yang di bawah umur 60 tahun adalah pada tarikh berikutnya.

Beliau berkata fasa kedua tempahan itu juga memberi keutamaan kepada mereka yang berada dalam senarai menunggu selepas mendaftar ketika pusingan pertama tempahan vaksin secara sukarela.


Tiada cadangan laksana PKP menyeluruh – Ismail Sabri

Beliau berkata pelaksanaan PKP bersasar juga boleh dilakukan mengikut sistem Hotspots Identification for Dynamic Engangement (HIDE) yang boleh menunjukkan kawasan tertentu dengan penularan kes yang besar (titik panas) COVID-19 untuk dikenakan PKP.

“Jika ada kawasan titik panas, kita akan buat PKP tetapi mengikut kepada kampung, mukim atau daerah yang mempunyai kes penularan yang banyak dengan skala paling kecil ialah Perintah Kawalan Pergerakan Diperketatkan (PKPD), namun ia masih secara bersasar setakat ini.

“Bagaimanapun, macam-macam kemungkinan boleh berlaku kerana mengikut data Kementerian Kesihatan Malaysia (KKM) jika tiada intervensi daripada kerajaan, kes boleh sampai sehingga lebih 5,000 selepas raya dan boleh meningkat sehingga 10,000 kes pada Julai dan Ogos,” katanya.

Ismail Sabri berkata demikian pada sidang media selepas merasmikan pembukaan laluan jambatan “Compact Bailey 100’ Kampung Sungai Putat di sini hari ini, yang dihadiri Panglima Tentera Darat Jeneral Tan Sri Zamrose Mohd Zain dan Panglima Medan Barat Tentera Darat Leftenan Jeneral Datuk Muhammad Hafizuddeain Jantan.

Beliau ditanya jika kerajaan berhasrat melaksanakan PKP secara menyeluruh memandangkan peningkatan kes baharu yang tinggi sejak kebelakangan ini dengan 4,498 kes baru semalam, selain kebimbangan masyarakat jika PKP menyeluruh dikenakan pada saat-saat akhir sebelum Aidilfitri minggu depan.

Mengulas lebih lanjut, Ismail Sabri berkata Mesyuarat Jawatankuasa Teknikal Majlis Keselamatan Negara (MKN) pagi ini, juga membincangkan kemungkinan PKP pada hari raya, dengan keputusannya dijangka diumumkan pada petang ini atau selewat-lewatnya esok bagi memberi rakyat membuat persediaan sebaiknya.

Ismail Sabri juga mengesahkan MKN Pahang telah membuat permohonan supaya daerah Kuantan diletakkan di bawah PKP mengambil kira peningkatan kes positif di beberapa lokaliti di daerah itu sejak akhir-akhir ini, namun ia juga belum diputuskan.

Sementara itu, mengulas mengenai pembinaan jambatan berkenaan, Ismail Sabri berkata pembinaannya dibuat selepas jambatan asal rosak akibat banjir teruk di Pahang awal tahun ini, menyebabkan ia ditutup sepenuhnya pada 24 Mac lalu.

Keadaan itu menyukarkan hampir 1,000 penduduk Kampung Sungai Putat dan kawasan sekitar ke bandar dan ke sekolah yang terletak di Felda Padang Piol di sini, menyebabkan mereka mengambil inisiatif membaiki sendiri jambatan dengan menggunakan batang pokok kelapa.


PMM gotong-royong indahkan Sungai Melaka

PENGKALAN RAMA 17 Dis – Politeknik Merlimau Melaka (PMM) mengambil inisiatif bergotong-royong bagi membersihkan Sungai Melaka sekali gus memberi kesedaran sivik kepada masyarakat di negeri ini.

Inisiatif itu dilaksanakan menerusi Program Gotong Royong ‘Cintailah Sungai Kita @ Sungai Melaka’ bersama Centre of Technology (COT), Jabatan Pelancongan dan Hospitaliti (JPH) PMM serta Kelab Hospitio JPH.

Pengurus COT PMM, Surina Nordin berkata program itu bertujuan memberi kesedaran terhadap kepentingan menjaga kebersihan alam sekitar terutamanya sungai-sungai di Melaka.

“Sungai Melaka menjadi daya tarikan pelancongan di negeri ini dan program berkenaan menyumbang kepada kesedaran sivik para pelajar PMM dalam menjaga kebersihan alam sekitar.

“Tidak hanya memberi pendedahan yang luas terhadap kepentingan menjaga alam sekitar, malah mampu mengubah imej sungai kita supaya menjadi lebih cantik.

“Jika kita sukar untuk mengubah dunia, ubahlah diri kita sendiri untuk lebih menghargai sungai kerana ia berpotensi sebagai pusat pelancongan dan salah satu sumber ekonomi negeri Melaka,” katanya.

“Bila melihat sendiri sampah sarap menjadi pencemaran yang mencacatkan pemandangan Sungai Melaka, rasa tanggungjawab dan peranan untuk memelihara alam sekitar semakin tinggi,”katanya.

Program tersebut turut mendapat kerjasama Perbadanan Pembangunan Sungai dan Pantai Negeri Melaka (PPSPM) serta Kementerian Pelancongan, Seni Dan Budaya Malaysia Negeri Melaka (MOTAC) melibatkan seramai sembilan pensyarah dan 19 pelajar PMM.


Isu Darurat: Dewan Rakyat ditangguh Isnin

KUALA LUMPUR, 29 Julai- Mesyuarat Khas Dewan Rakyat hari ini yang sepatutnya membincangkan isu sosial ekonomi rakyat bertukar topik selepas tumpuan beralih kepada isu darurat susulan kenyataan Istana Negara.

Hanya kira-kira dua jam setengah persidangan hari ini berjalan mengikut Aturan Mesyuarat dengan pembentangan penerangan berkenaan pakej-pakej bantuan ekonomi oleh Menteri Kewangan Tengku Datuk Seri Zafrul Tengku Abdul Aziz dan kemudiannya sempat diminta penjelasan oleh beberapa Ahli Parlimen.

Selebihnya, mesyuarat ditangguhkan mengikut Peraturan-peraturan Majlis Mesyuarat Dewan Rakyat 12(2) sebanyak lima kali bermula pukul 12.30 tengah hari, sebelum Timbalan Yang Dipertua Dewan Rakyat Datuk Mohd Rashid Hasnon pada pukul 5.15 petang mengumumkan penangguhan mesyuarat sehingga Isnin ini pukul 10 pagi.

Pada awalnya penangguhan dibuat Mohd Rashid bagi membincangkan lebih lanjut mengenai Aturan Mesyuarat selepas dewan kecoh apabila Ketua Pembangkang Datuk Seri Anwar Ibrahim bangkit membacakan teks penuh kenyataan Istana Negara.

Dalam kenyataan Istana Negara hari ini Seri Paduka menzahirkan rasa amat dukacita dengan kenyataan di Parlimen Isnin lepas bahawa kerajaan telah membatalkan semua Ordinan Darurat walhal ia belum lagi diperkenan Baginda.

Seri Paduka menegaskan bahawa permohonan pembatalan semua Ordinan Darurat berkuat kuasa pada Isnin telah dilakukan secara tergesa-gesa tanpa pembentangan di Parlimen.

Al Sultan Abdullah turut menegaskan kenyataan yang bercanggah serta mengelirukan di Parlimen bukan sahaja gagal menghormati prinsip kedaulatan undang-undang yang terkandung dalam Rukun Negara malah membelakangi fungsi dan kuasa Seri Paduka selaku Ketua Utama Negara seperti termaktub dalam Perlembagaan Persekutuan.

Sesi mesyuarat itu yang sepatutnya bersambung 15 minit kemudian bagaimanapun ditangguhkan sekali lagi oleh Mohd Rashid sehingga 2.30 petang dan Timbalan Yang Dipertua Dewan Rakyat Datuk Seri Azalina Othman Said yang masuk selepas waktuk rehat menangguhkan lagi sehingga 3.30 petang.

Ketika ramai Ahli Parlimen dan orang ramai menanti mesyuarat bersambung pada 3.30 petang, Mohd Rashid yang masuk selepas loceng dibunyikan, sekali lagi menangguhkan mesyuarat sehingga 5.15 petang atas alasan terdapat kes positif COVID-19 di kalangan petugas Parlimen dan mengarahkan semua yang berada di Bangunan Parlimen membuat saringan.

Mohd Rashid ketika mengumumkan mesyuarat ditangguh buat kali kelima, turut memaklumkan hasil saringan dijalankan di Bangunan Parlimen hari ini, dua lagi kes positif COVID-19 dikesan.

Terdahulu, Tengku Zafrul pada sesi penerangan, memaklumkan lapan pakej bantuan dan rangsangan ekonomi bernilai RM530 bilion dilaksanakan sejak pandemik COVID-19 melanda negara membuktikan kerajaan mendengar dan bertindak supaya rakyat dan ekonomi terus bertahan dalam tempoh mencabar ini.

Lim Guan Eng (PH-Bagan) pula ketika meminta penjelasan daripada Tengku Zafrul, mahu kerajaan memberi perhatian kepada morotarium tanpa faedah, ekonomi sebelum dan pasca COVID-19 selain mencadangkan elaun tambahan perlu diperuntuk kerajaan kepada semua petugas hadapan bagi menghargai peranan mereka.

Dalam perkembangan sama, Anwar yang juga Ahli Parlimen Port Dickson pada sidang media di Bangunan Parlimen memaklumkan bahawa beliau telah menyerahkan usul kepada Speaker Dewan Rakyat Datuk Azhar Azizan Harun bahawa Dewan Rakyat hilang kepercayaan kepada Tan Sri Muhyiddin Yassin dan dimakzulkan daripada jawatan Perdana Menteri dengan segera.

Berikutan keadaan yang berlaku itu, Timbalan Perdana Menteri Datuk Seri Ismail Sabri Yaakob selaku Ketua Whip kerajaan mengeluarkan kenyataan bahawa kerajaan masih mendapat sokongan melebihi 110 Ahli Parlimen yang masih bersama-sama kerajaan pada hari ini.

“Justeru, saya berharap rakyat bertenang di dalam menghadapi situasi terkini dan sama-sama kita berdoa agar kemelut politik ini berakhir dengan segera


Tahanan Rohingya lolos tidak ancam keselamatan penduduk – MB Kedah

Beliau berkata mereka yang melarikan diri dari Depot Tahanan Imigresen Sungai Bakap dekat Bandar Baharu pada Rabu lepas itu juga tidak mempunyai hala tuju serta tidak arif mengenai keadaan di negara ini.

“Saya difahamkan mereka sudah duduk lama di dalam depot tahanan itu, selama dua tahun, dalam keadaan sesak. Saya tidak pasti apa isu di dalam depot itu, tapi saya percaya mereka ini ‘tidak tahu apa-apa’.

“Bagi saya (mereka) bukan satu ancaman, yang mengancam (keselamatan) adalah penjenayah seperti pengedar dadah, itu adalah ancaman, mereka (etnik Rohingya yang masih bebas) bukan ancaman, mereka cuma nak hidup,” katanya kepada Bernama di sini hari ini.

Beliau diminta mengulas sama ada tahanan etnik Rohingya yang belum ditemui berkemungkinan akan mengancam keselamatan penduduk khususnya di daerah Bandar Baharu di negeri ini.

Muhammad Sanusi berkata beliau amat mengenali etnik Rohingya khususnya sewaktu aktif menjalankan misi kemanusiaan di bawah PAS Relief ke Arakan, Myanmar dan Kem Pelarian Rohingya di Bangladesh.

Beliau berkata etnik Rohingya bukanlah bangsa yang jahat sebaliknya menjadi mangsa kejahatan dan ditindas di negara asal mereka sehingga terpaksa melarikan diri untuk meneruskan kehidupan.

“Mereka ini saya kenal mereka tidak jahat, mereka bangsa yang ditindas, bangsa yang paling ditindas di dunia, sama dengan rakyat Palestin.

“Dalam keadaan masyarakat antarabangsa tidak mempedulikan penindasan di negara mereka, mereka ambil keputusan untuk lari dari negara mereka dan menumpang di sana sini,” katanya.

Muhammad Sanusi turut berasa sedih dan simpati dengan nasib enam pelarian etnik Rohingya termasuk dua kanak-kanak yang maut selepas dirempuh kereta di KM165 Lebuhraya Utara Selatan berhampiran Jawi, Pulau Pinang.

Dalam kejadian awal pagi Rabu lepas, seramai 528 warga asing terdiri daripada etnik Rohingya melarikan diri dari Depot Tahanan Imigresen Sungai Bakap dekat Bandar Baharu dan setakat ini 96 daripada mereka belum ditemukan. – BERNAMA


Empat individu lemas mandi di Pantai Gorongan, Putatan

PUTATAN 2 Jun – Empat orang termasuk seorang kanak-kanak berusia lapan tahun ditemukan lemas malam tadi, dipercayai dibawa arus ketika mandi laut di Pantai Gorongon dekat Kampung Contoh, Petagas di sini petang semalam.

Ketua Polis Daerah Penampang Deputi Superintendan Mohd Haris Ibrahim berkata semua mangsa disahkan meninggal dunia oleh pasukan paramedik Kementerian Kesihatan yang hadir di lokasi kejadian.

“Mangsa berusia antara lapan dan 17 tahun dan semua mayat mangsa dihantar ke Hospital Queen Elizabeth untuk tindakan selanjutnya,” katanya kepada pemberita di sini malam tadi.

Sementara itu Penolong Pengarah Operasi Jabatan Bomba dan Penyelamat Negeri Sabah Misran Bisara berkata, semua mangsa ditemukan antara jam 8.23 malam hingga 9.35 malam tadi dan kanak-kanak itu adalah mangsa terakhir yang ditemukan.

“Keadaan air laut surut memudahkan pencarian yang dijalankan sekitar kawasan mangsa dilaporkan lemas dalam anggaran 50 meter dan mangsa mungkin dalam keadaan berkumpulan ketika itu,” katanya.

Dalam kejadian jam 5 petang semalam, semua mangsa dikatakan pergi ke pantai berkenaan untuk mandi bersama empat lagi rakan mereka, namun ketika mahu pulang mereka dikatakan cuba berenang ke tepi pantai namun dipercayai dihanyutkan ombak deras.


Hujan lebat, gelinciran tanah punca banjir puing – MB Terengganu

KUALA TERENGGANU, 3 Mac – Kesan kemusnahan besar akibat banjir di Hulu Terengganu pada Ahad lepas adalah disebabkan gelinciran tanah dan aliran puing bersaiz sederhana di kawasan cerun Sungai Terengganu, berhampiran Stesen Janakuasa Hidroelektrik Sultan Mahmud (SJHSM) di Kenyir.

Menteri Besar Datuk Seri Dr Ahmad Samsuri Mokhtar berkata berdasarkan siasatan Jabatan Perhutanan Negeri Terengganu di sepanjang Sungai Terengganu berhampiran empangan SJHSM itu pada Selasa lepas (1 Mac), mendapati tiada aktiviti pembalakan dijalankan di kawasan kejadian.

“Gelinciran tanah menyebabkan kejadian tanah runtuh yang membawa sisa-sisa kayu, debris (serpihan) dan tumbuhan hanyut dikenali sebagai puing. Ini disebabkan faktor hujan lebat yang turun selama lima hari berturut-turut mulai 23 Feb sehingga 27 Feb 2022 yang mencecah 1,000 mm (milimeter)

“Gelinciran tanah runtuh dianggarkan bersaiz panjang 100 meter, lebar 50 meter dan tebal lima hingga 10 meter. Sementara aliran puing yang bergerak dari puncak bukit hingga ke Sungai Terengganu ada yang mencapai sehingga 300 meter panjang,” katanya dalam kenyataan menerusi laman Facebooknya hari ini.

“Pemantauan melalui udara dan rondaan dari semasa ke semasa dijalankan bagi mengawasi keadaan. Semoga kenyataan ini dapat menjelaskan dan menjernihkan isu yang berlegar sehari dua ini dalam media sosial,” katanya.- BERNAMA


Laporan kronologi kes pensyarah hina penuntut B40 tular, UiTM buat laporan polis

SHAH ALAM, 31 Mac – Universiti Teknologi Mara (UiTM) membuat laporan polis selepas laporan kronologi yang disediakan universiti itu mengenai insiden pensyarah kontraknya yang dipercayai memperlekeh penuntut B40 tular di media sosial.

Naib Canselor UiTM Prof Datuk Dr Roziah Mohd Janor berkata laporan polis itu telah dibuat hari ini bagi melindungi mahasiswa dan kakitangannya.

“Sebenarnya saya faham keadaan itu, kita ini hidup dalam zaman media sosial, tetapi pada masa yang sama, kami juga, bukan kata tertakluk, kita ada undang-undang. Ada maklumat rahsia (tidak boleh dikongsi).

“Kalau kata maklumat rahsia, maknanya orang yang menerima laporan itu, tidak kiralah secara dalam talian atau emel, sepatutnya hormatlah. Tidak boleh dikongsikan dengan sesiapa di luar edaran,” katanya kepada pemberita ketika ditemui selepas majlis penutup Minggu Kreativiti Pendidikan 2022 di UiTM Puncak Alam dekat sini, hari ini.

Roziah berkata laporan tiga muka surat itu bertujuan untuk pihaknya melaporkan secara terperinci mengenai perkara yang berlaku selain memberi pemahaman kepada pihak yang tiada di tempat kejadian.

“Kita bukan kongsi (laporan kronologi) tapi kita hantar kepada pihak yang sepatutnya. Saya tidak tahu bagaimana kebocoran itu berlaku, apa pun kita ada polisi dan undang-undang,” katanya.

Tambahnya, pada malam ini, pihaknya akan membawa isu itu ke Mesyuarat Lembaga Pengarah Universiti (LPU) Khas yang akan dipengerusikan oleh Tan Sri Prof Emeritus Dr Ibrahim Abu Shah dan melibatkan wakil Kementerian Pengajian Tinggi (KPT) .

“Insya-Allah keputusan dijangka dicapai, kita akan salurkan kepada kementerian (KPT) (keputusan yang dicapai). Apa yang sudah terbocor (laporan kronologi) itulah sebenarnya pilihan yang akan dibentangkan,” katanya.

Baru-baru ini, tular di media sosial rakaman kelas dalam talian yang memaparkan seorang pensyarah memperlekeh penuntutnya kerana tidak mempunyai komputer riba serta meminta penuntut sama menyuruh kakaknya menggadai emas bagi membeli peralatan tersebut.


Lelaki ditahan cederakan bekas teman wanita dengan pisau

Ketua Polis Daerah Seri Alam Supt Mohd Sohaimi Ishak berkata lelaki berusia 30 tahun itu ditahan di pangsapuri berkenaan pada 1 tengah hari susulan aduan oleh seorang pengawal keselamatan yang terdengar jeritan wanita berkenaan, kira-kira sejam sebelum itu.

Beliau berkata ketika pengadu melakukan pemeriksaan di rumah tersebut, pengadu melihat seorang wanita berusia 34 tahun dalam keadaan berlumuran darah dan seorang lelaki sedang memegang sebilah pisau.

“Bertindak atas maklumat, sepasukan polis dari Balai Polis Masai telah menahan lelaki terbabit dan hasil siasatan awal mendapati mereka adalah pasangan kekasih. Mangsa telah memutuskan hubungan yang menyebabkan lelaki berkenaan tidak bersetuju sehingga berlaku pergaduhan antara mereka.

“Mangsa mengalami luka di bahagian muka, lengan kanan, pergelangan tangan dan luka tikaman di rusuk kanan,” katanya dalam kenyataan hari ini.

Mohd Sohaimi berkata lelaki itu mempunyai satu rekod jenayah lampau dan polis turut merampas sebilah pisau berukuran kira-kira 19 sentimeter termasuk hulu yang dipercayai digunakan dalam insiden terbabit.


Banjir: GMM prihatin bantu bersihkan kediaman mangsa

AYER KEROH 28 Dis – Prihatin nasib rakan yang ditimpa musibah banjir, sekumpulan mahasiswa dari Gerakan Mahasiswa Melaka (GMM) mengambil inisiatif menghulurkan bantuan dalam misi pasca banjir ke Bentong, Pahang.

Pengerusinya, Danieq Afifi Iskandar Zuhri Iskandar, 22 berkata, menerusi misi pasca banjir selama disertai seramai 62 mahasiswa anak Melaka daripada pelbagai institut pengajian tinggi (IPT).

Antara mahasiswa yang terlibat termasuk penuntut Universiti Teknikal Malaysia Melaka (UTeM), Universiti Putra Malaysia (UPM), Politeknik Melaka dan Kolej Poly-Tech MARA (KPTM) Kuala Lumpur serta Universiti Teknologi Mara (UiTM) Segamat.

Katanya, pada permulannya GMM menghulurkan bantuan dengan membantu untuk membersihkan kediaman mangsa banjir di kawasan Ayer Limau, Masjid Tanah dan beberapa kediaman di daerah Melaka Tengah.

“Misi itu kemudian diperluaskan di luar Melaka apabila rakan mahasiswa kami yang menetap di Bentong, Pahang yang memaklumkan kediamannya dan ratusan lagi rumah pendnduk kampung terjejas teruk akibat banjir yang berlaku baru-baru ini.

“Prihatin dengan nasib menimpa rakan dan penduduk di sana, GMM dengan kerjasama Exco Pendidikan, Sains, Teknologi dan Inovasi negeri, Datuk Rais Yasin menggerakkan pasukan untuk menghantar bantuan,” katanya ketika dihubungi Melaka Hari Ini (MHI).

Mengulas lanjut, beliau berkata dalam misi berkenaan, kumpulan mahasiswa terbabit memfokuskan tenaga kerja untuk membersihkan kediaman, madrasah, balai komuniti dan Taman Didikan Kanak-kanak (TADIKA).

“Pada hari pertama misi, kami pergi ke kawasan Chegar Mendang yang difokuskan kepada pembersihan di kawasan kediaman dan ketika di sana, pengalaman manis yang tidak dilupa, kami sempat bertemu Pemangku Raja Pahang, Tengku Mahkota Tengku Hassanal Ibrahim Alam Shah Al -Sultan Abdullah Ri’ayatuddin Al Mustafa Billah Shah yang berkenaan memberi sokongan terhadap aktiviti kemasyarakatan GMM.

Danieq Afifi berkata sepanjang dua hari menjalankan misi berkenaan, GMM juga menghulurkan bantuan kit makanan kepada keluarga yang terjejas yang disumbangkan juga oleh Exco Pendidikan negeri.

Jelasnya, pihaknya akan sentiasa melakukan kerja kemasyarakatan bagi menyahut saranan Kementerian Pendidikan Tinggi (KPT) bagi membantu masyarakat yang memerlukan ketika dilanda musibah selain menggalakkan mahasiswa untuk terus berbakti kepada masyarakat.


Ikrar Rukun Negara dilafaz dalam setiap majlis kerajaan negeri – KM

AYER KEROH 31 Ogos – Kerajaan negeri menegaskan mana-mana penganjuran majlis di negeri ini perlu disertai dengan bacaan ikrar Rukun Negara sebagai tanda menghormati prinsip itu.

Ketua Menteri, Datuk Seri Utama Sulaiman Md Ali berkata langkah itu bagi memastikan rakyat di negara ini khususnya Negeri Melaka memiliki sifat dan jati diri yang teguh tidak mengira bangsa.

“Ia perlu dilakukan kerana pada saya sebagai rakyat Malaysia yang hidup bernilang kaum selama 65 tahun merdeka, kita mesti amanahkan dan faham apa itu kemerdekaan,” katanya.

Hadir sama isteri Ketua Menteri Datin Seri Utama Munirah M.Yusop dan Exco Kesihatan dan Anti Dadah negeri, Dr Muhamad Akmal Saleh.

Turut hadir pada sambutan itu Yang di-Pertua Negeri Tun Seri Setia Mohd Ali Rustam bersama isteri Toh Puan Asmah Abd Rahmad dan lain-lain kenamaan.


Hup Wei sedih cabaran di Tokyo berakhir

TOKYO 30 Julai – Kekecewaan jelas terpancar di wajah jaguh lompat tinggi negara Lee Hup Wei, selepas tamat pusingan kelayakan acara lompat tinggi lelaki pada Sukan Olimpik Tokyo 2020 hari ini.

Hup Wei yang membuat penampilan ketiga di pentas Olimpik selepas edisi Beijing 2008 dan London 2012, tidak dapat menyembunyikan kesedihan ketika wartawan cuba mendapatkan ulasan beliau berhubung prestasinya.

Sebelum itu, Hup Wei kelihatan sebak semasa ditemu bual beberapa stesen televisyen Malaysia, sebelum bergerak ke kawasan dibenarkan wartawan media cetak, untuk menemu bual atlet.

Pada saingan berlangsung pagi tadi, atlet kelahiran Kajang, Selangor itu gagal melepasi ketinggian 2.17 meter (m) pada pusingan kelayakan tersebut, yang berlangsung di Stadium Olimpik Tokyo.

Hup Wei yang mempunyai catatan peribadi terbaik 2.29 meter (m), gagal melepasi ketinggian pertama ditetapkan dalam ketiga-tiga percubaannya, sekali gus gagal meneruskan cabaran ke final.

Hup Wei menamatkan cabaran di tempat ke-32 keseluruhan pada edisi Beijing, dengan lompatan setinggi 2.20m manakala di London, beliau di kedudukan ke-30 dengan catatan 2.16m.


Projek Rancangan Tebatan Banjir disegerakan, perlu beroperasi mulai Jun ini – PM

SEGAMAT, 5 Mac – Perdana Menteri Datuk Seri Anwar Ibrahim hari ini memberi jaminan bahawa projek rancangan tebatan banjir (RTB) terutamanya di Johor, akan disegerakan operasinya bermula Jun ini.

Beliau berkata proses tender projek tebatan banjir berkenaan harus disegerakan dan perlu beroperasi segera, memandangkan isu banjir di Johor terutamanya, merupakan sesuatu isu yang berulang.

“Isu ini (banjir) kalau tidak dilakukan apa-apa yang serius, ia akan berulang. Isu banjir ini bukan kali pertama, tetapi sudah bertahun-tahun. Kadang-kadang, setahun dua kali.

“Oleh itu, kita putuskan projek yang mahal RM600 juta atau lebih tebatan banjir akan disegerakan. Nanti kita lulus dan disegerakan,” kata beliau kepada pemberita selepas melawat Pusat Pemindahan Sementara Sekolah Jenis Kebangsaan (Cina) Kampung Tengah, di sini hari ini.

Beliau berkata enam projek tebatan banjir yang sebelum itu ditangguhkan sebentar, kerana beliau tidak mahu peruntukan untuk bantu rakyat terdapat ketirisan atau kecurian, meskipun proses tender itu disegerakan.

“Saya beri amaran keras jangan guna peruntukan ketika banjir atau darurat ataupun masalah-masalah yang dihadapi seperti mana RTB, jangan guna itu (peruntukan) untuk mencari peluang mendapat habuan tambahan,” kata Ahli Parlimen Tambun itu.

Sebelum ini pada pembentangan Belanjawan 2023, Perdana Menteri mengumumkan enam projek tebatan banjir akan ditender semula dengan segera selewatnya pada Jun tahun ini, termasuk RTB di Sungai Johor, Kota Tinggi, Johor.

Selain itu, projek RTB lain yang akan melalui proses tender semula ialah pembinaan kolam takungan dwifungsi bagi tebatan banjir dan sumber bekalan air mentah di Sungai Rasau dan Sungai Klang, Selangor, serta Pembangunan Lembangan Sungai Bersepadu Sungai Golok Fasa 3, Kelantan.

Sementara itu, Perdana Menteri berkata kerajaan Persekutuan telah meluluskan peruntukan RM10 juta melalui Kementerian Kemajuan Desa dan Wilayah yang baru-baru ini diumumkan Timbalan Perdana Menteri Datuk Seri Dr Ahmad Zahid Hamidi.

“Saya juga sudah menambah peruntukan RM50 juta untuk kita menyalurkan sebahagiannya kepada mangsa-mangsa dan ada beberapa projek segera. Usaha-usaha telah dilakukan oleh jabatan-jabatan kerajaan negeri, kemudiannya daripada kerajaan pusat.

Selain itu, beliau berkata Menteri Besar Johor Datuk Onn Hafiz Ghazi juga ada memohon beberapa projek baharu, bagi mengurangkan impak banjir.

“Saya beritahu oleh kerana kita boleh jimatkan beberapa kos (antara) RM1 bilion hingga RM2 bilion daripada projek lama, wang itu akan dipindahkan untuk menjalankan projek baharu. Sekarang (banjir) ini di Segamat, (selain itu) Kota Tinggi dan kawasan-kawasan lain yang berat dilanda banjir,” kata beliau.

“Selain itu, Ahmad Zahid, Menteri Kesihatan Dr Zaliha Mustaha (dan) juga menteri-menteri kabinet yang lain, telah turun memantau dan memberi bantuan, sekali gus mengurangkan tekanan hidup bagi mangsa-mangsa banjir yang terpaksa berpindah dan mengalami kesusahan, kita cuba mengurangkan tekanan dan beban mereka,” kata Perdana Menteri.

Beliau juga telah menghubungi syarikat-syarikat berkaitan kerajaan (GLC) yang penting, yang juga telah mengumpulkan dana tambahan RM20 juta, untuk membantu rakyat Johor.

“Tenaga Nasional Bhd akan turun menyelesaikan masalah elektrik segera, Yayasan Sime Darby pula menyediakan kit-kit kesihatan, untuk lebih 1,500 keluarga dan (GLC) selainnya mengumpulkan dana RM20 juta tambangan untuk rakyat Johor,” kata Anwar.


Tajuk-tajuk Utama Akhbar – Khamis 16 Jun 2022

Pengendali Harimau Malaya, Kim Pan-gon enggan mendabik dada di atas kejayaannya membawa skuad negara laya ke Piala Asia 2023 kali pertama serai 1980 dan mengangga dirinya hanta insan kesil dalam misi mengembalikan bola sepak Malaysia.

Berkuat kuasa bulan ini , mana-mana syarikat dan pengurusan tertinggi yang melakukan penipuan dalam bidaan projek kerajaan akan disenarai hitam dan disekat daripada menyertai sebarang tender projek awam selama lima tahun.

New Straits Time – Take your business to the next level with the power of Malaysia’s #1 Media Group ( sponsored by Omnia Advantage).

The country’s F&B business is being hit from all sides with hawkers and restaurants closing down, no thanks to a shortage of workers. To make things worse, their workers are being pinched by other sectors. If not resolved soon, it will be bad news for foodies, say stakeholders.


Polis tahan dua beranak, rampas dadah bernilai RM1.95 juta

SHAH ALAM, 15 Mac – Polis menahan seorang bapa dan anak lelakinya serta merampas dadah jenis methamphetamine dianggar seberat 54.06 (kg) kilogram bernilai kira-kira RM1.95 juta dalam serbuan di Bandar Saujana Putra, Jenjarom, dekat sini, Khamis lepas.

Ketua Jabatan Siasatan Jenayah Narkotik Selangor Asisten Komisioner Ahmad Jefferi Abdullah berkata lelaki warganegara Thailand berusia 49 tahun dan anak lelakinya yang merupakan rakyat tempatan berusia 26 tahun itu ditahan pada 4.50 petang di sebuah kawasan tempat letak kereta.

Beliau berkata hasil serbuan tersebut, polis merampas satu kotak berwarna coklat berisi 10 bungkusan teh cina bertulisan Guanyinwang mengandungi dadah yang dianggar seberat 10.2 kg.

“Susulan itu, pada pukul 6.20 petang hari sama, polis memeriksa sebuah rumah teres dua tingkat di Bandar Saujana Putra dengan dipandu arah kedua beranak itu.

“Hasil pemeriksaan menjumpai dua lagi kotak berwarna coklat mengandungi 43 bungkusan teh sama masing-masing berisi dadah jenis sama dengan anggaran berat keseluruhan 43.86 kg. Dadah tersebut dipercayai berasal dari negara jiran untuk dipasarkan di negeri ini,” katanya pada sidang media di sini hari ini.

Ahmad Jefferi berkata semakan mendapati anak lelaki tersebut mempunyai rekod jenayah di bawah Seksyen 30(3) Akta Racun 1952 namun hasil saringan awal air kencing mendapati kedua-duanya negatif terhadap dadah.

Beliau berkata polis turut menyita sebuah kenderaan dan wang tunai berjumlah RM60,400 manakala kedua-duanya yang menetap di Kelantan kini direman hingga 17 Mac untuk siasatan lanjut mengikut Seksyen 39B Akta Dadah Berbahaya 1952. – BERNAMA


Kanak-kanak maut dicekik, disepak hanya kerana RM4

Ketua Polis Daerah Kuantan ACP Wan Mohd Zahari Wan Busu berkata kejadian dipercayai berlaku di sebuah rumah kebajikan untuk anak yatim dan asnaf di sini, semasa suspek dan mangsa bersama enam lagi penghuni di situ membersihkan surau.

“Mangsa didakwa diusung oleh tiga penghuni ke rumah penyelia asrama, yang terletak kira-kira 50 meter dari surau itu pada pukul 4.15 petang dalam keadaan tidak sedarkan diri, dengan penyelia terlibat pada awalnya menjangka mangsa terkena sawan atau kancing gigi.

“Penyelia terlibat terus membawa mangsa ke Hospital Tengku Ampuan Afzan (HTAA) namun doktor mengesahkan mangsa telah meninggal dunia di wad kecemasan,” katanya semasa dihubungi di sini hari ini.

Siasatan awal melibatkan saksi kejadian mendakwa suspek telah menegur mangsa yang disyaki mengambil wang RM4 miliknya, namun teguran itu tidak diendahkan menyebabkan suspek, yang merupakan pelajar sekolah menengah di sini, tidak berpuas hati.

Wan Mohd Zahari berkata suspek kini direman sehingga 27 Mac, bagi membantu siasatan mengikut Seksyen 302 Kanun Keseksaan yang memperuntukkan hukuman mati, jika sabit kesalahan. – BERNAMA


Polis Melaka tumpaskan sindiket dadah, rampas syabu dan ekstasi RM7.2 juta

AYER KEROH 2 Jun – Polis Melaka menumpaskan satu lagi sindiket penyeludupan dadah antarabangsa hasil penahanan enam individu termasuk seorang wanita serta merampas dadah syabu dan ekstasi bernilai RM7.2 juta di Pantai Klebang, di sini kelmarin.

Kejayaan itu hasil serbuan Jabatan Siasatan Jenayah Narkotik (JSJN) Ibu Pejabat Polis Kontinjen (IPK) negeri dengan dibantu Angkatan Tentera Malaysia (ATM) dan menahan suspek berusia 25 hingga 52 tahun berhampiran sebuah kenderaan utiliti sukan (SUV) Toyota Harrier pada jam 12.15 tengah malam.

Ketua Polis negeri Datuk Abdul Majid Mohd Ali berkata, dalam serbuan itu polis menemukan dadah disyaki syabu seberat 83.08 kilogram dan 59.14 kilogram pil ekstasi, keseluruhannya dianggarkan bernilai RM7.2 juta dan juga terbesar JSJN tahun ini.

“Siasatan awal mendapati sindiket berkenaan dipercayai sedang menunggu pembekal dari luar untuk menyeludup dadah terbabit ke pasaran antarabangsa menerusi jalan laut.

“Sindiket ini dipercayai aktif melakukan kegiatan jenayah itu sejak tiga bulan lalu dan menjadikan negeri ini sebagai transit kegiatan penyeludupan dadah antarabangsa, bagaimanapun sumber dan destinasi utama pengedaran dadah terbabit masih dalam siasatan.

“Keenam-enam individu terbabit mengaburi pihak berkuasa dengan memalsukan borang kebenaran rentas negeri Polis Diraja Malaysia (PDRM) dan surat kebenaran bekerja daripada majikan bagi melakukan aktiviti rentas daerah dan negeri,” katanya pada sidang media di Mes Pegawai Kanan IPK di sini, hari ini.

Katanya, dalam serbuan itu polis merampas SUV terbabit dan kereta jenis Toyota Altis serta wang tunai RM860, jam tangan bernilai RM4,000 dan barang kemas bernilai RM1,218.

“Ujian saringan air kencing mendapati semua suspek positif dadah jenis methamphetamine dan mempunyai rekod lampau sekurang-kurangnya lima kes bagi setiap seorang membabitkan jenayah dan dadah.


Wanita yang ditemukan mati dibunuh, dibakar tidak hamil seperti didakwa – Polis

IPOH, 10 Jun – Wanita yang ditemukan mati dipercayai dibunuh dan dibakar di tepi Sungai Kuala Kangsar, di Kampung Talang Hulu, Kuala Kangsar akhir bulan lepas didapati tidak hamil seperti didakwa.

Ketua Polis Perak Datuk Mior Faridalathrash Wahid berkata ia berdasarkan bedah siasat yang dilakukan di Unit Forensik Hospital Kuala Kangsar dan dakwaan bahawa mangsa hamil hanyalah spekulasi disebarkan menerusi media sosial.

“Reman ke atas lelaki itu disambung enam hari lagi hingga Khamis depan manakala empat lagi yang ditahan masih direman hingga Isnin depan,” katanya kepada pemberita di sini hari ini.

Sabtu lepas, polis dilaporkan menahan lelaki berusia 20 tahun itu sebelum menahan empat individu lain bagi membantu siasatan mengikut Seksyen 302 Kanun Keseksaan.

Sebelum ini, Mior Faridalathrash dilaporkan berkata satu mayat wanita berusia 21 tahun dipercayai dibunuh ditemukan dalam keadaan terbakar pada 3.05 petang, 31 Mei lepas.

Hasil bedah siasat di Unit Forensik Hospital Kuala Kangsar pada Selasa lepas mendapati punca kematian mangsa adalah akibat hentakan di kepala dengan kesan melecur yang teruk.- BERNAMA


COVID-19: 1.8 peratus libatkan individu Kategori Tiga, Empat dan Lima – Noor Hisham

KUALA LUMPUR 20 Okt – Hanya 1.8 peratus atau 102 kes daripada 5,516 kes baharu COVID-19 yang dilaporkan setakat 12 tengah hari tadi, melibatkan individu dalam Kategori Tiga, Empat dan Lima.

Ketua Pengarah Kesihatan Tan Sri Dr Noor Hisham Abdullah berkata baki 5,414 kes atau 98.2 peratus pula terdiri daripada mereka dalam Kategori Satu dan Dua iaitu tidak bergejala atau bergejala ringan.

“Daripada jumlah kes baharu itu, 5,502 kes melibatkan penularan dalam negara manakala 14 kes adalah kes import,” katanya dalam satu kenyataan mengenai perkembangan COVID-19 hari ini.

Maklumat terperinci berkenaan situasi semasa jangkitan dan penularan COVID-19 di Malaysia akan dimuat naik ke laman sesawang COVIDNOW di https://covidnow.moh.gov.my dan data akan dikemas kini pada 12 tengah malam setiap hari.


Remaja lembam lemas ketika mandi di Sungai Kombat

GUA MUSANG, 10 Feb – Kegembiraan sekumpulan remaja lelaki bertukar tragedi apabila seorang rakan mereka yang juga remaja Orang Kurang Upaya (OKU) lembam lemas, ketika mandi di Sungai Kombat, Felda Perasu di sini semalam.

Ketua Polis Daerah Gua Musang Supt Sik Choon Foo berkata mangsa Muhammad Fakhrul Imam Zulkepli, 16, bersama rakan-rakannya telah ke lokasi kejadian pada 4.30 petang.

“Dua rakan lain berjaya menarik Amir naik ke tebing namun percubaan menyelamatkan mangsa menggunakan sebatang kayu tidak berjaya kerana kayu tersebut patah sebelum Muhammad Fakhrul tenggelam,” katanya dalam kenyataan, hari ini.

“Mangsa diberi bantuan awal pernafasan (CPR) oleh rakan-rakannya tetapi gagal. Mangsa kemudian telah dikejarkan ke Klinik Peras dan telah disahkan meninggal dunia oleh pembantu perubatan.


Lebih 300 lagi PPV akan dibuka – Muhyiddin

KUALA LUMPUR 5 Jun – Lebih 300 lagi Pusat Pemberian Vaksin (PPV) bagi Program Imunisasi COVID-19 Kebangsaan (PICK) akan dibuka di seluruh negara tidak lama lagi.

“Beberapa PPV mega juga sudah diwujudkan dan jumlah ini akan terus ditambah dalam masa terdekat terutama di kawasan yang mempunyai kepadatan penduduk yang tinggi seperti di Lembah Klang, Johor, Pulau Pinang dan Sarawak, selari dengan penambahan stok vaksin,” katanya seperti dilaporkan portal BH di sini hari ini.

“Golongan belia serta badan bukan kerajaan dialu-alukan untuk menyumbang tenaga dan masa bagi menjayakan program vaksinasi terbesar dalam sejarah negara,” katanya.


Bekas juara dunia badminton paralimpik terima Anugerah Guru OKU Berwibawa

AYER KEROH 16 Mei – Berstatus orang kurang upaya (OKU) sejak berusia 18 bulan akibat penyakit polio menyerang kaki kiri bukan penghalang kepada seorang guru, Jasmi Md Tegol, 56, untuk terus mencurah bakti mendidik anak bangsa.

Guru Bahasa Melayu di Sekolah Menengah Kebangsaan (SMK) Lubok China itu, merangkul Anugerah Guru OKU Berwibawa pada Anugerah Hari Guru Peringkat Kebangsaan Kali Ke-52 Tahun 2023 berlangsung di Pusat Perdagangan Antarabangsa Melaka (MITC), di sini, semalam.

“Alhamdulillah, saya menganggap kekurangan yang dimiliki ini satu kelebihan dan peluang untuk pergi lebih jauh. Sebenarnya saya aktif dalam sukan badminton dan merupakan atlet paralimpik negara.

“Pada masa sama, saya juga sehingga kini merupakan Presiden Majlis Sukan dan Rekreasi OKU Malaysia, pernah dilantik sebagai Ahli Majlis di Majlis Perbandaran Jasin (MPJ) pada dua pentadbiran kerajaan berbeza, jadi mungkin dengan sumbangan kecil ini antara asbab saya dipilih merangkul anugerah,” jelasnya yang menjadi warga pendidik sejak 33 tahun lalu.

“Sebagai seorang guru dengan keadaan fizikal seperti ini saya tidak melihat ia satu kesukaran untuk mengajar dan bergerak aktif dalam sukan, bahkan dalam keadaan diri begini saya juga mampu mengendalikan motosikal berkuasa tinggi 1,000 dan 1,500 cc.

“Dengan mengatasi kesukaran tersebut kita mampu pergi lebih jauh, prinsip saya di mana ada kemahuan di situ ada jalan, di mana ada cahaya di situ ada harapan.

“Oleh itu, saya tidak rasa rendah diri untuk bersaing dengan siapa sahaja, sebab itu prinsip hidup perlu kuat, jangan apabila kita ada kekurangan, kita jadikan itu sebagai modus untuk merintih, meminta-minta,” katanya.


Guru diberi pilihan rekod PBD luar talian, hibrid – KPM

PUTRAJAYA, 15 Feb – Guru yang merekod dan melapor tahap penguasaan pentaksiran bilik darjah (PBD) murid bagi sesi akademik 2022/2023 diberi pilihan untuk melakukan secara luar talian atau secara hibrid, kata Kementerian Pendidikan (KPM).

Menerusi kenyataan hari ini, KPM memaklumkan templat baharu untuk pengisian PBD bagi pelaporan ujian akhir sesi akademik 2022/2023 secara luar talian akan disediakan sebagai alternatif.

Tindakan itu diambil KPM susulan rungutan daripada warga pendidik ekoran kesukaran mengakses SPPB untuk merekod dan melapor tahap penguasaan PBD menggunakan sistem itu.

SPPB ialah sistem pengurusan pentaksiran terkini, berterusan dan menyeluruh bagi semua jenis pentaksiran KPM sama ada berkaitan murid, guru dan institusi pendidikan.


Agong titah agensi terlibat, rakyat bersedia hadapi risiko banjir

KUALA LUMPUR, 9 Okt -Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menitahkan semua agensi berkaitan membuat persediaan menyeluruh yang rapi demi kemaslahatan ummah, bagi menghadapi risiko banjir susulan Monsun Timur Laut.

Titah Al-Sultan Abdullah, persediaan itu bukan hanya dalam aspek mengurangkan kesan banjir tetapi merangka satu kaedah bagi memastikan bantuan kepada mangsa dapat diberikan secara terancang, segera dan efektif.

Seri Paduka bertitah ini selaras dengan ajaran Islam yang dibawa Rasulullah SAW yang menuntut umatnya untuk sentiasa melakukan persediaan dalam menghadapi sebarang kemungkinan pada masa hadapan.

“Setiap tahun pada bulan November, negara akan berhadapan dengan risiko banjir, malah baru-baru ini Jabatan Meteorologi Malaysia (MetMalaysia) meramalkan Malaysia akan berhadapan dengan hujan lebat serta risiko banjir besar.

“Beta ingin mengingatkan seluruh rakyat beta untuk memperkemaskan diri dan melakukan persediaan bagi menghadapi fenomena perubahan cuaca yang bakal berlaku kelak,” titah Seri Paduka pada majlis sambutan Maulidur Rasul Peringkat Kebangsaan 1444 Hijrah/ 2023 Masihi di Pusat Dagangan Dunia Kuala Lumpur (WTCKL) di sini hari ini.

Terdahulu Yang di-Pertuan Agong dan Raja Permaisuri Agong Tunku Hajah Azizah Aminah Maimunah Iskandariah berangkat tiba kira-kira 9.40 pagi dan disambut Perdana Menteri Datuk Seri Ismail Sabri Yaakob dan isteri Datin Seri Muhaini Zainal Abidin.

Sempena sambutan itu, Al-Sultan turut menitahkan pemimpin negara mencontohi pemerintahan Nabi Muhammad SAW sebagai panduan dalam pelbagai aspek kehidupan merangkumi konsep pentadbiran berasaskan tadbir urus baik, politik, ekonomi, keselamatan dan keadilan.

Titah Al-Sultan Abdullah, Rasulullah mengajar setiap pemimpin menetapkan niat yang betul selain berlaku jujur dalam menjalankan amanah dan meletakkan nilai ketakwaan kepada Allah SWT sebagai pegangan utama.

Al-Sultan Abdullah bertitah Rasulullah menuntut hubungan erat antara pemimpin dan masyarakat berasaskan kepada sikap kasih sayang dan saling menghormati antara satu dengan yang lain.

Titah Seri Paduka, pemimpin dan rakyat wajar mengambil iktibar bahawa kecemerlangan Kerajaan Madinah di bawah pentadbiran Rasulullah SAW adalah kerana kekuatan sosiopolitik yang menjamin hak dan keadilan warga, keberkesanan penyatuan ummah dan pembangunan ekonomi yang dinamik.

“Baginda (Rasulullah SAW) mengutamakan kepentingan ramai berbanding individu. Baginda tidak memperjuangkan agenda sempit sebaliknya berlaku adil dengan membangunkan satu gagasan untuk kesejahteraan ummah,” titah Al-Sultan Abdullah.

Pada majlis itu Al-Sultan Abdullah turut berkenan mengurniakan Anugerah Perdana Maulidur Rasul 2023 kepada Pengerusi Jawatankuasa Pendidikan Majlis Agama Islam Wilayah Persekutuan (MAIWP) Tan Sri Syed Zainal Abidin Syed Mohamed Tahir dan enam Anugerah Maulidur Rasul.

Enam penerima Anugerah Maulidur Rasul, bagi kategori Ikon Sains dan Peradaban adalah Pengarah Pusat Dialog Peradaban Universiti Malaya Prof Datuk Dr Azizah Baharudin; Penerbit Eksekutif (Pengisian Kandungan Islam) Penyiaran Televisyen TV3 & TV9 Ahmad Noor Sulaiman (Ikon Media Islam) dan Pengerusi Yayasan Zikay Datuk Mohd Khay Ibrahim (Ikon Korporat Islam).

Turut menerimah anugerah itu tahun ini ialah selebriti Mizz Nina atau nama sebenarnya Syazrina Azman bagi kategori Ikon Aktivis Kemanusiaan dan Chee Hoi Lan (Ikon Ibu Sejati Keluarga Malaysia) atas jasa dan tanggungjawab menjaga, membesar dan mendidik anak angkat beragama Islam. – BERNAMA


Wanita mengandung perlu dapatkan nasihat doktor untuk terima suntikan vaksin COVID-19

PUTRAJAYA 1 Mac. – Wanita mengandung boleh menerima suntikan vaksin COVID-19, namun perlu mendapatkan nasihat doktor serta pakar masing-masing bagi mengetahui risiko daripada proses vaksinasi, kata Menteri Kesihatan Datuk Seri Dr Adham Baba.

“Pemberian vaksin COVID-19 boleh dipertimbangkan secara ‘kes mengikut kes’ bagi mereka yang mengandung setelah berbincang dengan doktor mereka. Doktor perlu berbincang dan mempertimbangkan antara risiko dan faedah vaksinasi,” katanya.

Dr Adham berkata, pemberian vaksin COVID-19 boleh dipertimbangkan sekiranya faedah daripada vaksinasi melebihi apa-apa risiko kepada penerima vaksin dan janin di dalam kandungan.

“Vaksinasi COVID-19 semasa mengandung juga boleh dipertimbangkan jika risiko pendedahan kepada virus COVID-19 adalah tinggi dan sukar dielakkan,” katanya dalam sidang media bersama Menteri Penyelaras Program Imunisasi COVID-19 Kebangsaan Khairy Jamaluddin selepas menghadiri Mesyuarat Jawatankuasa Khas Jaminan Akses Bekalan Vaksin COVID-19 (JKJAV) di sini, hari ini.

Mengenai pemberian vaksin COVID-19 kepada ibu menyusu, Dr Adham berkata tiada data yang menunjukkan sekiranya vaksin disuntik kepada ibu menyusu, ia akan memberi kesan kepada susu ibu.

“Oleh itu, sekiranya tiada kontra indikasi pemberian vaksin kepada ibu yang sedang menyusukan bayi, vaksin COVID-19 boleh diberikan kepada mereka,” katanya, sambil menambah Kementerian Kesihatan Malaysia (KKM) menggalakkan amalan penyusuan susu ibu untuk kanak-kanak.


DUN Sungai Rambai: Naik taraf sistem perpaipan, atasi masalah bekalan air

SUNGAI RAMBAI 8 Julai – Sistem perpaipan di beberapa kawasan Dewan Undangan Negeri (DUN) Sungai Rambai yang mengalami masalah tekanan rendah akan dinaik taraf dalam masa terdekat.

Ahli Dewan Undangan Negeri (ADUN) Sungai Rambai, Siti Faizah Abd Azis berkata projek naik taraf itu akan dilaksanakan Syarikat Air Melaka Berhad (SAMB) bagi mengatasi masalah yang membelenggu pengguna

“Hasil lawatan saya sekitar DUN Sungai Rambai bersama Jurutera Daerah dan Pengurus SAMB mendapati banyak kawasan mengalami masalah tekanan air rendah hingga mengakibatkan penduduk mengalami kesukaran untuk melakukan aktiviti harian.

“Berikutan itu, hasil perbincangan bersama agensi berkenaan, projek menaik taraf sistem perpaipan di kawasan yang terjejas akan dilaksanakan secepat mungkin,” katanya ketika dihubungi di sini, semalam.

Mengulas lanjut, beliau berkata projek bakal dilaksanakan itu bertujuan memastikan masalah tekanan air rendah dapat diatasi dalam tempoh jangka masa panjang.

Dalam pada itu, Siti Faizah turut memantau sebuah gelanggang futsal yang siap dibina berhampiran Maahad Tahfiz Al-Muhtadin di Jalan Parit Putat untuk kegunaan aktiviti riadah dalam kalangan belia di kawasan sekitar Sungai Rambai.


Rumah PPRT terjejas akibat banjir akan dibaik pulih – Mahdzir

KUALA TERENGGANU, 2 Mac – Kementerian Pembangunan Luar Bandar (KPLB) akan membaik pulih infrastruktur dan rumah di bawah Program Perumahan Rakyat Termiskin (PPRT) yang rosak atau musnah akibat banjir di Terengganu.

Menterinya, Datuk Seri Mahdzir Khalid berkata, beliau telah berbincang dengan pihak terlibat untuk meneliti kerosakan dan keperluan segera yang diperlukan oleh penduduk yang terjejas akibat bencana itu.

Beliau berkata kakitangan di bawah agensi kementerian itu juga akan digerakkan bersama peralatan logistik lengkap seperti kenderaan bagi membantu penduduk yang terlibat banjir.

“Saya berharap, semua mangsa banjir bersabar dengan dugaan ini, pada masa sama saya meminta supaya mereka sentiasa berhubung dengan pihak-pihak berkaitan termasuk agensi KPLB bagi menyalurkan sebarang maklumat jika ada yang memerlukan sebarang bantuan,” katanya dalam satu kenyataan hari ini.

Selain itu katanya agensi di bawah kementeriannya iaitu Lembaga Kemajuan Terengganu Tengah (Ketengah) juga telah mengenal pasti bantuan segera berupa kit bantuan bencana kepada penduduk terlibat banjir di negeri ini.

“Sejumlah 3,000 unit kit bantuan bencana telah diserahkan kepada mangsa yang ditempatkan di pusat pemindahan sementara (PPS) dengan implikasi kewangan sejumlah RM300,000.

“Hari ini sebanyak 800 unit kit bantuan berjumlah RM80,000 disalurkan dan bantuan segera ini akan terus disalurkan kepada mangsa-mangsa banjir yang terkesan dengan bencana yang melanda negeri ini terutama di kawasan Hulu Terengganu, Hulu Dungun dan Kemaman,” katanya.

Terdahulu Mahdzir mengiringi Perdana Menteri, Datuk Seri Ismail Sabri Yaakob dalam lawatannya ke PPS Kampung Batu 23 di Kuala Berang, Hulu Terengganu petang tadi.- BERNAMA


Tarikh akhir rayuan BPN pada 31 Mei

KUALA LUMPUR 28 Mei — Lembaga Hasil Dalam Negeri Malaysia (LHDNM) ingin memaklumkan bahawa tarikh akhir permohonan rayuan Bantuan Prihatin Nasional (BPN) ialah pada 31 Mei 2020.

Pemohon boleh merujuk Soalan Lazim (FAQ) BPN yang dimuatnaik pada portal rasmi BPN untuk mendapatkan maklumat lanjut atau klik pada capaian pantas seperti berikut:
https://bpn.hasil.gov.my/Download/Faq/SoalanLazim(FAQ)_
Permohonan_Baharu_Rayuan_Bantuan_Prihatin_Nasional(Kemaskini100520206pm).pdf

UNTUK MAKLUMAT LANJUT SILA HUBUNGI:
Bahagian Komunikasi | Pejabat Ketua Pegawai Eksekutif
Lembaga Hasil Dalam Negeri Malaysia
Tel: 03-8313 8888 samb. 21658/21666/21695/21674/21663
Faks: 03-8313 7873
Hasil Care Line : 03-8911 1000 / 603-8911 1100 (luar negara)
Portal Rasmi : www.hasil.gov.my


Permohonan jadi pemerhati PRU-15 dibuka hari ini – SPR

KUALA LUMPUR, 11 Oktober – Permohonan sebagai pemerhati bagi Pilihan Raya Umum ke-15 (PRU15) dibuka bermula hari ini dan akan ditutup pada 21 Okt.

Setiausaha Suruhanjaya Pilihan Raya (SPR) Datuk Ikmalrudin Ishak memaklumkan permohonan sebagai pemerhati yang mewakili organisasi adalah tertakluk kepada syarat-syarat yang ditetapkan.

“Pemerhati dibenarkan untuk membuat pemerhatian bagi proses-proses pilihan raya seperti proses penamaan calon, berkempen, mengundi awal, proses mengundi dan pengiraan undi serta penjumlahan undi sehinggalah pengisytiharan keputusan pilihan raya.

“SPR mengingatkan mereka yang berminat untuk menyertai program ini supaya mengemukakan permohonan sebelum tarikh tutup permohonan,” katanya dalam kenyataan hari ini.

Dengan pengumuman itu, pilihan raya umum perlu diadakan dalam tempoh 60 hari selepas tarikh pembubaran Parlimen mengikut Perkara 55 (4) Perlembagaan Persekutuan.


PM Anwar bertemu Bilal Erdogan

KUALA LUMPUR, 7 Disember – Perdana Menteri Datuk Seri Anwar Ibrahim mengadakan pertemuan dengan Bilal Erdogan, anak lelaki Presiden Turkiye Recep Tayyip Erdogan, pada Selasa.

Erdogan antara pemimpin dunia terawal yang mengucapkan tahniah kepada Anwar selepas beliau mengangkat sumpah sebagai Perdana Menteri ke-10 pada 24 Nov lepas.

Dalam perbualan telefon selama kira-kira 10 minit antara kedua-dua pemimpin itu, Anwar menyuarakan harapan agar Malaysia dan Turkiye dapat mengukuhkan hubungan dan kerjasama dalam banyak bidang termasuk perdagangan, perniagaan, budaya, pendidikan dan ketenteraan.


Lebih 300,000 dos sehari, kerajaan optimis usaha vaksinasi di landasan tepat

KUALA LUMPUR 6 Julai – Perdana Menteri Tan Sri Muhyiddin Yassin berkata kerajaan optimis segala usaha dirancang dalam Program Imunisasi COVID-19 Kebangsaan (PICK) berada di landasan tepat setelah kadar pemberian vaksin negara melepasi sasaran 300,000 dos sehari, semalam.

Beliau berkata, pemberian 313,761 dos semalam serta lebih 2.73 juta orang telah lengkap menerima dua dos vaksin, adalah selaras dengan fokus ketiga Pakej Perlindungan Rakyat dan Pemulihan Ekonomi (PEMULIH) yang diumumkannya 15 Jun lalu.

Muhyiddin berkata, fokus ketiga PEMULIH untuk mempercepatkan vaksinasi ke atas sebanyak mungkin populasi di negara ini adalah bagi memastikan Malaysia berjaya mencapai imuniti kelompok dan seterusnya kembali menjalani kehidupan seperti sebelum pandemik COVID-19.

“Terima kasih dan tahniah saya ucapkan kepada YB Khairy Jamaluddin, YB Datuk Seri Dr Adham Baba, semua petugas barisan hadapan, para sukarelawan serta seluruh rakyat Malaysia yang telah bersama dalam menjayakan program vaksinasi terbesar negara ini,” katanya.


Raja Permaisuri Agong zahir ucapan terima kasih atas kerja keras pekerja wanita terutama barisan hadapan

KUALA LUMPUR 25 Ogos – Raja Permaisuri Agong Tunku Hajah Azizah Aminah Maimunah Iskandariah hari ini menzahirkan ucapan terima kasih yang tidak terhingga atas kerja keras yang ditunjukkan pekerja wanita di negara ini, terutamanya petugas barisan hadapan dalam menangani pandemik COVID-19.

Tunku Azizah bertitah petugas barisan hadapan seperti jururawat, doktor dan polis adalah benteng negara dalam memutuskan rantaian wabak COVID-19 dengan menabur khidmat secara penuh ikhlas, amanah, berkesungguhan dan bersemangat juang.

“Semoga Hari Wanita tahun ini memberi keinsafan buat kita semua untuk terus berusaha menangani segala cabaran terutama musibah wabak COVID-19,” titah Tunku Azizah sempena Majlis Pelancaran Sambutan Hari Wanita Kebangsaan ke-59 secara maya, hari ini.

Majlis sambutan bertemakan ‘Wanita Berjuang Menghapus COVID-19’ itu adalah anjuran bersama Pusat Kepimpinan Wanita Tun Fatimah Hashim, Universiti Kebangsaan Malaysia dan Majlis Kebangsaan Pertubuhan-Pertubuhan Wanita Malaysia (NCWO).

Dalam titah ucapan itu, Tunku Azizah berharap masalah pendapatan, kesihatan fizikal dan mental, keselamatan serta mengukuhkan perpaduan dalam kalangan wanita diberi perhatian.

“Saya memandang berat tajuk forum yang dianjurkan NCWO sempena Hari Wanita tahun ini setelah kita melalui kesulitan wabak COVID-19, amat tepatlah masanya untuk kita bersama-sama mencari jalan untuk memulihkan negara dengan segera.

“Khususnya bagi meningkatkan kualiti hidup kaum wanita dan keluarga mereka dengan segera, seterusnya masyarakat sekeliling. Carilah jalan terbaik termasuk penggunaan teknologi untuk tingkatkan mutu kehidupan,” titah baginda.

Seri Paduka turut menzahirkan ucapan syabas kepada semua wanita yang telah memberi sumbangan sukarela semasa musibah COVID-19 melanda negara termasuk menyalurkan barang makanan, keperluan harian, khidmat kaunseling dan bantuan kepada warga emas, Orang Kurang Upaya serta kanak-kanak.

“Telah sampai ke pengetahuan saya bahawa sejak Perintah Kawalan Pergerakan, Pertubuhan Bukan Kerajaan (NGO) wanita telah banyak beri sumbangan dalam membanteras wabak COVID-19.

“NCWO pula telah mengutip derma untuk membekalkan pakai pelindung diri bagi wad COVID-19 Pediatrik termasuk pakaian, sarung tangan dan kaki serta penutup muka.

Dalam pada itu, semasa sesi webinar, Ahli Jawatankuasa Pengurusan NCWO Tan Sri Dr Jemilah Mahmood berkata kajian mendapati satu daripada 100 wanita hamil dijangkiti virus COVID-19 di negara ini.

“Individu yang meninggal dunia akibat COVID-19 adalah mereka yang ambil vaksin tidak lengkap, dua orang telah meninggal dunia. Ini bermakna individu yang meninggal dunia adalah mereka yang tidak mengambil vaksin.


Malaysia berminat pelajari pengalaman Itabashi tangani impak COVID-19

TOKYO, 24 Mei – Beberapa jam selepas tiba di Jepun, Perdana Menteri Datuk Seri Ismail Sabri Yaakob pada Selasa memulakan program sempena lawatan rasmi sulungnya dengan bertemu Datuk Bandar Itabashi Takeshi Sakamoto, selain menyatakan minat Malaysia untuk mempelajari pengalaman bandar raya itu dalam usaha mengurangkan impak pandemik COVID-19.

Melalui pengamatan ketika dalam perjalanan ke bandar raya Itabashi yang menyaksikan keindahan dan kepesatan pembangunannya, Ismail Sabri berkata beliau percaya banyak perkara yang boleh dipelajari Malaysia daripada pihak pengurusan bandar raya Itabashi terutamanya ketika dunia termasuk Malaysia berdepan cabaran luar biasa akibat pandemik COVID-19.

Katanya pelbagai sektor sosial dan ekonomi perlu dibangunkan semula agar kembali dapat beroperasi secara optimum, dan beliau percaya Jepun khususnya pengurusan bandar raya Itabashi mempunyai kaedah pengurusan terbaik untuk mengurangkan impak akibat pandemik.

“Saya berminat  bertukar-tukar  pandangan dan mempelajari pengalaman yang ada,” katanya pada majlis meraikan lawatan sulung beliau ke Jepun sejak memegang jawatan Perdana Menteri Malaysia di Dewan Bandar raya Itabashi pada Selasa.

Pada majlis itu, Ismail Sabri mengakui bahawa Malaysia sememangnya mengagumi Jepun kerana pencapaiannya yang tinggi dalam bidang sains dan teknologi, serta kejayaan negara matahari terbit itu dalam pengurusan kebajikan rakyat dan kerjasama di peringkat antarabangsa.

“Rakyat Jepun terkenal dengan budaya lemah lembut, kesantunan dan sifat murah hati mereka. Ini sebenarnya sifat terpuji dan harus dicontohi. Budaya ini juga dikongsi  dalam masyarakat kami di Malaysia,” katanya.


Mangsa banjir di PPS akan disaring, elak kluster COVID-19 – Khairy

Khairy berkata di Pusat Pemindahan Sementara (PPS), mangsa banjir akan disaring terlebih dahulu untuk mengesan jika mempunyai gejala dan faktor risiko COVID-19 sebelum boleh memasuki PPS.

“Kes positif COVID-19 akan diisolasi di Pusat Kuarantin dan Rawatan COVID-19 berisiko rendah (PKRC) atau PPS Khas atau dirujuk ke hospital mengikut keperluan,” katanya dalam kenyataan di sini hari ini.

Beliau berkata kontak rapat atau individu di dalam pengawasan (PUS) pula akan dikuarantin di PPS Khas atau PPS yang sama tetapi di blok berlainan, manakala individu yang bergejala juga akan dikuarantin.

Keadaan banjir di beberapa negeri semakin buruk dengan jumlah mangsa di PPS terus meningkat, dan Selangor mencatat bilangan mangsa paling tinggi, setakat petang ini.

Dalam pada itu, Khairy berkata dua Klinik Kesihatan (KK) di Selangor iaitu KK Pelabuhan Klang dan KK Pulau Indah terjejas akibat banjir dan tidak dapat beroperasi.

Beliau juga menasihatkan orang ramai agar sentiasa berwaspada sekiranya berada di kawasan yang berisiko banjir dan mematuhi arahan pihak berwajib, khususnya keperluan untuk berpindah awal.

Katanya orang ramai yang terlibat juga perlu maklumkan status risiko COVID-19 kepada agensi tindak balas sekiranya disahkan positif COVID-19 atau dikenal pasti sebagai kontak rapat agar tindakan sewajarnya dapat diambil semasa proses pemindahan dan penyelamatan.

“Sentiasa patuh kepada SOP dan amalan norma baharu semasa proses pemindahan dan sepanjang tempoh berada di PPS, sentiasa memakai pelitup muka, amalkan penjarakan fizikal dan maklumkan kepada petugas atau pasukan perubatan di PPS sekiranya mengalami gejala COVID-19.

“Elakkan berkumpul beramai-ramai dalam kalangan mangsa banjir dan amalkan mencuci tangan menggunakan hand sanitizer atau sabun terutama apabila pergi ke tempat menjadi guna sama seperti tandas,” katanya. – BERNAMA


Polis kenal pasti dalang insiden ratusan Rohingya lari dari depot Imigresen

BANDAR BAHARU, 21 April – Polis sudah mengenal pasti dalang utama yang disyaki mencetuskan insiden ratusan tahanan Rohingya melarikan diri dari Depot Tahanan Imigresen Sungai Bakap, semalam.

Ketua Jabatan Siasatan Jenayah Kedah Datuk G. Suresh Kumar berkata lelaki berumur lingkungan 30-an itu merupakan tahanan di depot berkenaan dan dipercayai tahanan lama.

“Lelaki ini masih bebas dan usaha mengesan masih diteruskan,” katanya kepada pemberita di Ibu Pejabat Polis Daerah Bandar Baharu di sini, hari ini.

Beliau berkata lebih 20 anggota daripada Jabatan Imigresen dan Jabatan Sukarelawan Malaysia (Rela) yang bertugas ketika kejadian dipanggil hari ini untuk rakaman percakapan bagi membantu siasatan.

“Hasil soal siasat setakat ini, kami mendapati mereka ini (tahanan) melarikan diri kerana ingin bebas dan tidak menjurus kepada sikap tidak puas hati terhadap sistem pengurusan,” katanya.

Sementara itu, Ketua Polis Daerah Bandar Baharu DSP Mohd Akmal Hizam Abd Khupur memberi jaminan kawasan itu selamat walaupun berlaku insiden ratusan etnik Rohingya yang lari dari depot tahanan, awal pagi semalam.

Beliau berkata 14 pasukan polis dengan kekuatan lebih 350 anggota termasuk Pasukan Gerakan Am digerakkan untuk mencari saki-baki tahanan yang masih bebas.

“Mereka ini (tahanan) ada yang kita jumpa di tepi jalan dan dipercayai ada yang masih bersembunyi di kawasan semak tanpa arah tujuan,” katanya.

Mohd Akmal Hizam turut menasihatkan penduduk untuk tidak bertindak bersendirian sekiranya berhadapan dengan tahanan itu dan melaporkan kepada anggota di balai polis berhampiran untuk tindakan selanjutnya.

Dalam kejadian awal pagi Rabu, 528 warga asing terdiri daripada etnik Rohingya yang merupakan tahanan di Depot Tahanan Imigresen Sungai Bakap, melarikan diri.

Setakat ini, seramai 130 tahanan iaitu 99 lelaki dewasa, 21 wanita dewasa, lima kanak-kanak lelaki dan lima kanak-kanak perempuan belum dijumpai.- BERNAMA


Hamid Gurkha meninggal dunia

KUALA LUMPUR 14 Jun – Pelakon dan pelawak legenda, Abdul Hamid Abdul Rahman atau lebih dikenali sebagai Hamid Gurkha, 90 meninggal dunia pada jam 2.19 petang tadi.

Memetik laporan Berita Harian, Hamid menghembuskan nafas terakhir di Hospital Tengku Ampuan Rahimah, Klang akibat penyakit tibi dan beberapa komplikasi lain.

“Saya dan adik-beradik tak dapat menjangkakan bila pengebumian akan dilaksanakan. Mungkin hari ini atau esok, tetapi kami berharap urusan pengebumian dapat dipercepatkan,” katanya seperti dipetik Berita Harian.

Allahyarham berkahwin dengan Timah Abdul Hamid, 80, pada April 1957 dikurniakan lapan cahaya mata, namun dua daripadanya sudah meninggal dunia, selain turut dikurniakan 32 cucu.

Hamid mula dikenali menerusi filem Panglima Badol pada 1978 dan selepas itu, beliau banyak membintangi filem dan drama popular antaranya Zombi Kampung Pisang, Main-Main Hantu, Rock dan lain-lain lagi.


Pekak tidak halang atlet kelahiran Klebang gegar dunia

AYER KEROH 11 Jun – Atlet Orang Kurang Upaya (OKU) Pekak Badminton Negeri Melaka, Boon Wei Ying, 28, mengharumkan nama Negeri Melaka selepas menyumbang tiga pingat pada Deaflympics 2022, Brazil, tahun lalu.

Ia selepas atlet kelahiran Klebang itu membawa pulang satu pingat emas (beregu wanita), satu pingat perak (beregu campuran) dan satu pingat gangsa (perseorangan wanita) pada kejohanan tersebut.

Bercerita tentang perjalanan kariernya, Wei Ying berkata, dia mula jatuh cinta pada sukan badminton seawal usia sembilan tahun iaitu ketika di bangku sekolah.

“Daripada minat sebagai hobi, saya telah dipanggil mewakili Melaka pada umur 11 tahun dalam pada temasya Sukan Malaysia (SUKMA) dalam kategori normal, tetapi ketika itu saya tidak meraih sebarang pingat.

“Namun, ia tidak menyebabkan saya berputus asa, sebaliknya terus bekerja keras dan hasilnya saya berjaya mengharumkan nama negara dan Melaka di Brazil sekali gus membuktikan kekurangan bukan penghalang untuk meraih kejayaan.

“Terima kasih dengan insentif ini kerana ia terbukti menunjukkan Majlis Sukan Negara (MSN) Negeri Melaka menghargai usaha kami para atlet untuk berjaya dalam lebih banyak kejohanan pada masa akan datang,” katanya.

Beliau berkata demikian kepada pemberita selepas menerima insentif berkenaan pada Majlis Penyampaian Insentif Kemenangan Sukan SEA Ke-32 Kemboja 2023 Insentif Atlet Para Sukma Ke-20 MSN 2022 dan Insentif Atlet Deaflympics 2022, Brazil di sebuah hotel di sini, hari ini.

Majlis itu dirasmikan Exco Pelancongan, Warisan, Seni dan Budaya negeri, Datuk Abdul Razak Abdul Rahman mewakil Ketua Menteri Datuk Seri Ab Rauf Yusoh.

Hadir sama, Exco Belia, Sukan dan NGO negeri VP Shanmugam; Pegawai Kewangan Negeri, Datuk Salhah Salleh; Pengarah Majlis Sukan Negara (MSN) Negeri Melaka, Mohd Asri Ninggal dan Pengarah Jabatan Belia dan Sukan (JBS) Negeri Melaka Khairul Adri Rosli.

Wei Ying berkata, selepas ini, dia dijadual menyertai World Championship di Brazil pada Julai depan dan berharap kejohanan itu dapat membantunya meraih lebih banyak kejayaan demi negara dan Negeri Melaka.

Pada masa sama, dia turut menyuarakan harapan agar lebih banyak pihak tampil menaja atlet dari Persatuan Sukan Pekak Malaysia dalam membantu pembangunan dan pencapaian cemerlang atlet pekak pada masa akan datang.


Polis siasat dakwaan Neelofa tidak pakai pelitup muka ke mahkamah

SEREMBAN 21 Mei – Polis membuka kertas siasatan berhubung dakwaan usahawan dan selebriti Noor Neelofa Mohd Noor, 32, yang tidak memakai pelitup muka ketika hadir di Kompleks Mahkamah Seremban di sini semalam.

Ketua Polis Daerah Seremban Asisten Komisioner Mohd Said Ibrahim berkata, siasatan dijalankan mengikut Seksyen 269 Kanun Keseksaan (Akta 574) dan Peraturan 17(1) Peraturan-Peraturan Pencegahan Dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan) 2021.

“Laporan polis diterima kerana tindakan tidak mematuhi prosedur operasi standard (SOP) pemakaian pelitup muka seperti yang diwajibkan Kementerian Kesihatan Malaysia (KKM) kepada orang ramai, termasuk mereka yang mengenakan niqab penuh atau separuh.

“Penjelasan berkenaan perkara ini telah dikeluarkan KKM setelah kerajaan mewajibkan pemakaian pelitup muka di semua tempat awam mulai 1 Ogos tahun lalu,” katanya dalam kenyataan di sini hari ini.

Semalam tular gambar kehadiran Neelofa ke kompleks mahkamah berkenaan, yang mengundang pelbagai respons orang ramai apabila rata-rata mendakwa beliau tidak memakai pelitup muka walaupun mengenakan niqab.

Neelofa dan suami Muhammad Haris Mohd Ismail hadir ke mahkamah bagi prosiding pendakwaan atas kesalahan melanggar SOP Perintah Kawalan Pergerakan Bersyarat di sebuah kedai karpet, di Nilai pada 2 Mei lalu.


Berbelanjalah untuk Malaysia – PM

KUALA LUMPUR 18 Julai – Bagi memulih dan mengekalkan daya  saing ekonomi pascapandemik COVID-19, Perdana Menteri Tan Sri Muhyiddin Yassin menyarankan rakyat supaya “berbelanjalah untuk Malaysia”.

“Dengan berbelanja, kesan penggandaan dalam ekonomi akan dapat dipertingkatkan, mewujudkan peluang pekerjaan dan seterusnya menambahkan hasil pendapatan rakyat,” katanya semasa melancarkan Program Jualan Mega dan Kempen Beli Barangan Malaysia peringkat kebangsaan di Suria KLCC di sini, hari ini.

Muhyiddin berkata pandemik COVID-19 merupakan detik sukar dan mencabar buat negara, yang turut menyaksikan hampir semua negara mengambil langkah ‘berkurung’ dan terpaksa menutup sektor ekonomi masing-masing, satu fenomena dikenali sebagai “The Great Lockdown”.


‘Pemain ekonomi gelap’ berselindung di sebalik perniagaan ‘bersih’ edar dadah

KUALA LUMPUR 7 Nov – Sejumlah 221 sindiket dadah ditumpaskan di seluruh negara pada tahun ini yang ada antaranya diketuai golongan VIP bergelar ‘Datuk’.

Ada juga sindiket itu yang diketuai individu kaya bergelar jutawan dalam masa singkat selepas hanya dua tiga tahun menceburi bidang perniagaan.

Melihat situasi itu, timbul persoalan adakah suatu hari nanti negara bakal mempunyai ‘raja dadah’ seperti Pablo Escobar yang merupakan pengedar dadah Colombia terkaya dan memonopoli perdagangan kokain sehingga mempengaruhi agensi penguatkuasaan undang-undang.

Menyuarakan kebimbangan itu, Pengarah Jabatan Siasatan Jenayah Narkotik (JSJN) Bukit Aman Datuk Razarudin Husain berkata pemain ekonomi gelap (black economy players) itu adalah ‘kingpin’ yang berselindung di sebalik perniagaan ‘bersih’ untuk mengedar dan menjual dadah.

“Pada tahun ini sahaja kami berjaya menumpaskan 221 sindiket dadah dan ada antaranya diketuai oleh golongan VIP berpangkat ‘Datuk’ serta individu yang baru sahaja memulakan perniagaan dalam tempoh dua atau tiga tahun tetapi sudah menjadi jutawan dalam masa singkat.

“Kerajaan menanggung kerugian ratusan juta setiap tahun berikutan sindiket ini tidak membayar cukai kerana mereka ini adalah black economy players yang berselindung dalam aktiviti sebenar perniagaan iaitu menjual dadah,” katanya dalam temu bual eksklusif Bernama di Bukit Aman baru-baru ini.

Razarudin berkata kewujudan pemain ekonomi gelap atau ‘kingpin’ ini dikhuatiri akan ‘meresapi’ ke peringkat PDRM atau ahli politik yang boleh memberi impak kepada negara.

Bagaimanapun, beliau yang menerajui JSJN Bukit Aman menegaskan akan sentiasa memastikan perkara itu tidak berlaku dan akan terus memperhebatkan risikan dan operasi dengan kerjasama agensi kerajaan yang lain.

“Setakat ini berdasarkan maklumat risikan dan pemantauan, sindiket dadah ini belum lagi mampu menanam pengaruh mereka pada institusi kerajaan dan ahli-ahli politik.

“Mungkin ada seorang atau dua pegawai PDRM yang terbabit dengan kingpin ini tetapi mereka telah diambil tindakan dan saya melihat pegawai dan anggota gigih bekerja serta berintegriti tinggi,” katanya.

Beliau turut memaklumkan jumlah penagih yang direkodkan Agensi Antidadah Kebangsaan pada tahun lepas adalah 130,000 orang dalam lingkungan umur 18 hingga 45 tahun dengan purata seorang penagih dalam lapan keluarga.

Dalam pada itu, beliau berharap rakyat peka dengan persekitaran mereka apabila melihat terdapat individu yang memiliki kekayaan ‘luar biasa’ dalam masa yang singkat dengan keadaan mencurigakan supaya menyalurkan maklumat bagi siasatan terperinci dapat dijalankan.- BERNAMA


Bank komersial diseru tidak ambil tindakan terhadap peniaga kecil gagal bayar balik pinjaman

PUTRAJAYA, 3 Dis – Perdana Menteri Datuk Seri Ismail Sabri Yaakob menyeru bank komersial supaya tidak mengambil tindakan undang-undang terhadap peniaga kecil dan penjaja yang gagal membuat bayaran balik pinjaman.

Ismail Sabri berkata bank komersil wajar mencontohi inisiatif institusi kewangan di bawah Kementerian Pembangunan Usahawan dan Koperasi (Medac) seperti Bank Rakyat dan SME Bank yang tidak mengambil tindakan undang-undang terhadap golongan itu jika gagal membuat bayaran balik sehingga Jun 2022.

Beliau berkata institusi kewangan lain di bawah kerajaan seperti Bank Simpanan Nasional dan Bank Pembangunan Malaysia Bhd juga diminta membuat pertimbangan sewajarnya kerana golongan peniaga mikro terkesan dan terbeban akibat pandemik COVID-19.

“Saya barharap bank lain juga dapat mengambil tindakan yang sama seperti dilakukan bank dan institusi kewangan di bawah Medac,” katanya ketika melancarkan Hari Penjaja dan Peniaga Kecil serta Program Transformasi Pasar Malam di sini hari ini.

Program berkembar itu bertujuan membantu peniaga kecil dan penjaja bangkit semula setelah hampir dua tahun bergelut akibat pandemik COVID-19. – BERNAMA


UTeM anjur Konvensyen Keusahawanan Teknikal Wanita secara percuma esok dan lusa

DURIAN TUNGGAL 14 Jun – Universiti Teknikal Malaysia Melaka (UTeM) menganjurkan Konvensyen Keusahawanan Teknikal Wanita (WTC) 2022 secara percuma pada esok dan lusa (15 dan 16 Jun) di Dewan Canselor, Kampus Induk UTeM.

Pengarah Program WTC 2022, Ts Dr Suriati Akmal berkata bertemakan ‘Usahawan Teknikal Wanita: Penjana Kemakmuran’, ia menjadi wadah kepada golongan wanita untuk mempelajari bidang keusahawan teknikal daripada pakar dalam bidang tersebut.

“Menerusi program ini kaum wanita akan tertarik untuk menjadi usahawan teknikal yang bukan sahaja mampu meningkatkan ekonomi keluarga dan negara, malah turut menyumbang kepada kebajikan, kesejahteraan dan kemakmuran negara.

“Antara pengisian program seperti bengkel latihan keusahawanan Women DNA bersama INSKEN, tatarias diri Women of Wisdom bersama i-LEAD, forum meja bulat, ekspo pameran keusahawan & inovasi dan karnival serta aktiviti keusahawan,” katanya dalam satu kenyataan media hari ini.

Sementara itu, Naib Canselor UTeM, Prof Dr Massila Kamalrudin mengalu-alukan penyertaan golongan wanita dari seluruh negeri Melaka dan Malaysia amnya ke UTeM untuk menyertai program berimpak tersebut.

“UTeM selaku institusi kecemerlangan ilmu sentiasa prihatin dan turut menjadi ejen kepada inisiatif dan mekasnime ke arah membawa pembangunan kepada seluruh kaum wanita.

“Majlis perasmian penutup WTC 2022 akan disempurnakan Menteri Pengajian Tinggi, Datuk Seri Dr Noraini Ahmad pada petang 16 Jun nanti,” katanya.


Mahasiswa UTeM juara permainan keselamatan siber

DURIAN TUNGGAL 2 Nov – Enam mahasiswa Universiti Teknikal Malaysia Melaka (UTeM) dinobatkan juara Pertandingan Antarabangsa Kaspersky Interactive Protection Simulation (KIPS), baru-baru ini.

KIPS merupakan permainan keselamatan siber yang menjadi tarikan pemain seluruh dunia terdiri daripada pengurus atasan organisasi, ahli pakar, pelajar serta diplomat.

Dekan Fakulti Teknologi Maklumat & Komunikasi (FTMK), Prof Dr Rabiah Ahmad berkata, kejayaan enam mahasiswa yang dikenali sebagai kumpulan MH4/2 itu sekali gus menyerlahkan kreativiti dan kepakaran pelajar UTeM di peringkat global.

“Kemenangan ini melayakan mereka membawa pulang wang tunai sebanyak USD3,000 (RM12,443.70) dan setiap ahli turut menerima lesen latihan di Kaspersky Online Cybersecurity Training Platform.

“Pelajar terlibat adalah Kwong Tung Nan, Liew Kok Foo, Mervyn Lim, Lim Zi Feng, Tan Wen Xiang yang merupakan pelajar Ijazah Sarjana Muda Sains Komputer (Kepintaran Buatan) dan Heng Fuyen, pelajar Ijazah Sarjana Muda Sains Komputer (Teknologi Permainan),” katanya dalam satu kenyataan hari ini.

Sementara itu, ketua pasukan UTeM Kwong Tung Nan berkata, pada peringkat pertama pemain mengambil peranan pakar teknologi maklumat (IT) di sebuah lapangan terbang yang terjejas iaitu eksploitasi shellshock, perisian tebusan (ransomware), Advanced Persistent Threat (APT) dan kecurian wang oleh pekerja dalaman.

“Di peringkat kedua pula, pemain mengambil peranan sebagai diplomat sebuah negara yang ditugaskan untuk mengambil tindakan bagi situasi Distributed Denial of Service, APT, hacktivis dan perisian tebusan.

“Seterusnya peringkat akhir pemain mengambil peranan pakar IT di loji kuasa yang disasar pelbagai serangan tajaan negeri yang khusus terhadap loji kuasa dan PLC yang digunanya, peringkat ini serupa dengan serangan ‘stuxnet’ yang dijalankan beberapa tahun lalu,”katanya.

Hasil kejayaan itu memberikan manfaat besar bukan sahaja buat pelajar, malah UTeM mendapat tempat bagi pelajar-pelajar tertentu untuk menyertai latihan ‘Cybersecurity for IT Online’ secara percuma.


Fitnah di Instagram: Siti Nordiana saman 5 individu termasuk dua penyanyi

KUALA LUMPUR 3 Ogos – Penyanyi dan pelakon Siti Nordiana Alias atau lebih dikenali sebagai Nana memfailkan saman ke atas lima individu termasuk dua rakan seperjuangannya iaitu Lan Solo dan Syura atas dakwaan memfitnahnya di platform media sosial Instagram.

Siti Nordiana, 37, memfailkan saman itu menerusi Tetuan Abang Azlan & Associates pada 30 Julai lepas di Mahkamah Sesyen, di sini dan menamakan Lan Solo, atau nama sebenarnya Mohd Razlan Mohamed Yusof, 36, isterinya Nur Sheila Hassim, 36, Zuraidah Badron, 35, atau lebih dikenali sebagai Syura, Pegawai Perhubungan Awam Syarikat Rakaman FMC Music Sam Musyadzafar Samin, 43, serta jurusolek artis bebas Razidah Ahmad Senusi, 42, sebagai defendan.

Pernyataan tuntutan Siti Nordiana mendakwa pada 20 Julai lalu kira-kira 11.58 malam, melalui siaran langsung yang dikendalikan oleh Nur Sheila dan disertai empat defendan lain menerusi akaun Instagram masing-masing telah menyiar, mengeluar serta menerbitkan kata-kata berunsur fitnah terhadapnya.

Siti Nordiana mendakwa kata-kata fitnah itu membawa maksud antaranya beliau bukan seorang artis yang bersih dan dihormati orang, seorang yang ego, tidak ingin mendengar nasihat dalam segala perkara, tidak menghormati orang lain dan menggunakan wang serta populariti untuk memastikan dirinya dihormati.

“Siaran langsung berdurasi lebih kurang satu jam 28 minit itu telah ditonton oleh para pengikut defendan-defendan dan orang ramai yang mengikutinya,” menurut plaintif dalam pernyataan tuntutan itu.

Juara Gegar Vaganza musim kedua itu mendakwa kelima-lima defendan telah memadam siaran langsung daripada akaun Instagram masing-masing namun ia tular serta telah dimuat naik semula ke akaun Youtube dan masih boleh ditonton oleh orang ramai.

Siti Nordiana mendakwa jumlah tontonan untuk siaran langsung yang dimuat naik ke akaun Youtube dijangka bertambah dan reputasi beliau telah dirosakkan secara serius dalam kalangan orang ramai serta penaja yang mengambil serta melantiknya sebagai model dan duta produk.

Plaintif mendakwa sebelum memulakan tindakan saman itu, beliau melalui peguamnya menyerahkan Notis Tuntutan bertarikh 26 Julai lepas melalui serahan tangan dan e-mel kepada kesemua defendan yang menuntut antara lain permohonan maaf dalam tempoh 24 jam selain ganti rugi sebanyak RM200,000 namun mereka gagal berbuat demikian.

Sehubungan itu, Siti Nordiana menuntut kesemua defendan secara berasingan menyiarkan permohonan maaf yang jelas dan tidak bersyarat dalam akhbar, Instagram serta Facebook secara berterusan selama dua bulan atau mana-mana tempoh yang dianggap adil dan wajar oleh mahkamah.

Beliau turut menuntut ganti rugi am sebanyak RM500,000 daripada setiap defendan, ganti rugi khas, teruk dan teladan serta relif lain yang difikirkan sesuai oleh mahkamah.

Peguam Abang Azlan Abang Ariffin, yang mewakili Siti Nordiana ketika dihubungi Bernama, berkata tuntutan saman itu telah diserahkan secara Akuan Terima dan e-mel kepada kelima-lima defendan hari ini.

“Mahkamah telah menetapkan pengurusan kes selanjutnya pada 9 Ogos ini secara dalam talian di hadapan Hakim Mahkamah Sesyen Zulqarnain Hassan,” katanya.


MUFC makin serasi!

KEM latihan berpusat Kelab Bolasepak Melaka United (MUFC) yang diadakan selama dua minggu bermula 19 Jun lalu mula memberi impak positif terhadap aspek keserasian pemain.

Hal itu diakui Pengurus Pasukan MUFC, Muhammad Akram Abdullah yang menganggap semua pemain sedia ada termasuk tiga pemain baharunya kini seakan sebuah keluarga harmoni sejak mula menyertai kem latihan dan tinggal bersama.

Menurutnya, untuk minggu pertama, sesi latihan berpusat yang dikendalikan Ketua Jurulatih, Zainal Abidin Hassan lebih menekankan kepada latihan berpasukan bagi mencari keserasian dan kesefahaman pemain.

“Tempoh dua minggu ini mereka tinggal bersama seperti sebuah keluarga yang mana ini sedikit-sebanyak dapat mengeratkan hubungan di antara pemain sedia ada dan pemain-pemain baharu.

“Kita sangat berharap keakraban serta persefahaman ini dapat diteruskan di atas padang pada perlawanan sebenar ketika saingan Liga Super bersambung semula pada 24 Julai depan,” katanya kepada Melaka Hari Ini.

Dalam pada itu, Muhammad Akram turut memaklumkan dua penyerang import MUFC, Giovane Gomes dan Adriano Narcizo semakin menyesuaikan diri bersama pasukan walaupun baharu sahaja menyertai pasukan pada jendela perpindahan kedua, hujung bulan lalu.

Katanya lagi, prestasi yang dipamerkan kedua-dua pemain kelahiran Brazil itu juga kian memberangsangkan, selain mengharapkan gandingan duo serangan itu dapat membantu skuad Hang Tuah mengubah nasib pada pusingan kedua Liga Super.

“Tempoh dua minggu kem ketika ini juga sangat penting untuk mereka mewujudkan persefahaman dengan rakan-rakan sepasukan dan setakat ini kita melihat mereka telah menunjukkan prestasi yang cukup memberansangkan,” katanya lagi.

Mengulas lanjut, Muhammad Akram berkata, kem latihan berpusat itu akan tamat pada 3 Julai dan seterusnya bakal merangka sesi latihan lanjut serta aksi persahabatan sebelum berdepan Sri Pahang FC di Stadium Darul Makmur pada 25 Julai.